text:
ORANJESTAD – Recientemente Minister di Husticia y Asuntonan Social Sr. Rocco Tjon a dedica un dia completo na bishita y reuni cu e trahadonan di Departamento di Asuntonan Social (DAS). A cuminsa e dia cu un reunion cu tur e departamentonan na John F. Kennedy, caminda a haya un splicacion extenso di e seccion di guia social, y durante curso di dia a logra delinea varios puntonan cu a bin dilanti for di e trahadonan.
Segun Minister Tjon, e bishita aki tawata uno impresionante caminda a logra experiencia tur e trabou duro cu e trahadonan di DAS ta haci cu e tiki recursonan cu nan tin, pero loke cu a resalta mas ta e pasion cu nan tin pa sigui mehora e servicio cu nan ta brinda na tur esnan cu tin mester di dje. E bishita aki tawata di suma importancia, mirando cu hopi bes ta percibi DAS como un instancia cu ta solamente percura pa asuntonan relaciona cu bijstand, sinembargo, DAS ta un organisacion mucho mas dinamico cu ta brinda un cantidad di servicio na tur esnan cu tin mester di e ayudo aki. DAS ta conta cu un cantidad amplio di profesionalnan entre otro; trahadonan social, sicologonan, ortopedagogico, “gedragsdeskundige”, “jeugdwerkers”, screeners , intakers y mas.
E Mandatario a expresa cu esaki tawata un dia hopi informativo, a logra combersa y scucha di e propio trahadonan, kico ta e retonan cu nan ta wordo confronta cune. E motibo principal di e bishita aki ta cu dentro di poco lo bay presenta e plan di maneho cu ta bay acapara e maneho pa loke ta e Ministerio di Asuntonan Social di 2022 te cu 2025 y e ta hopi importante cu e trahadonan mes tambe por brinda nan ideanan pa asina evalua den ki forma por acapara esaki den e plan di maneho cu ta bay wordo presenta.
E retonan cu hopi di e trahadonan ta wordo confronta cune tin di haber cu e parti di personal, pues pa e motibo ey y mirando cu e Social Crisis Plan tambe tawata consisiti di diferente proyectonan cu por fortifica e ayudo social cu ta wordo brinda na comunidad, Gabinete Wever-Croes II a opta pa den presupuesto 2022 percura pa prolongacion di e diferente contractornan aki pa asina tambe por tin continuacion di e diferente programanan cu ta forma parti di e Social Crisis Plan.
Un otro proyecto cu a wordo presenta door di e ekipo di maneho na DAS ta e parti di “Colaborative Partnership” manera e profesionalnan mes a indica, un proyecto cu sigur a mustra di ta di balor agrega pa e yudansa na DAS. Den cuadro di esaki a logra brinda yudansa na 58 famia y si ta wak con esaki ta practicamente mehora e bida di e famianan e ta sigur algo cu nos lo kier continua cune, e Mandatario a expresa.
Por ultimo algo cu Minister Tjon a keda sumamente contento cune ta e presentacion y update di e renobacion cu ta andando pa loke ta DAS na Lagoen. Un proyecto cu a wordo inicia door di colega Minister Sr. Glenbert Croes cu a traha hopi duro pa esaki por bira un realidad.


c: text/html

text:
Donald Trump ke pone merikanonan promé.
Ku Donald Trump komo Presidente di Merka, atenshon pa merikanonan lo ta na promé lugá atrobe i Merka lo dal un paso atras den su ròl mundial. Esaki tabata e liña kòrá den e spich di aseptashon dje kandidato Republikano. “Nos kredo lo ta merikanismo i no globalismo. Miéntras ku no tin polítiko ku ta pone Merka na promé lugá, otro paisnan lo no trata nos ku rèspèt. Esaki lo kambia den 2017”, asina Trump a bisa un arena bastante yen na Cleveland. Donald Trump a bisa na inisio di su spich, ku e lo no ta “politically correct”. Aparte di trese dilanti kon malu situashon ta na Merka, Trump a ataká su rival Hillary Clinton. “Na 2009 promé ku Clinton a kuminsá IS no tabata eksistí, Libia tabata traha ku nos i Egipto i Siria tabata bou di kòntròl. Despues di kuater aña IS ta tur kaminda den regio i mundu. Egipto i Irak ta den kaos”, segun Trump a kontinuá. E kandidato a papia mas ku un ora i a pone un rèkòrt nobo di e kandidato ku a papia mas largu durante aseptashon di su nominashon. Segun ku Trump tabata trese su spich, e kandidato Demókrata Bernie Sanders a komentá riba retnan sosial, indikando ku su siguidónan lo no vota pa Trump. E anochi a konkluí un siman tumultoso di e konvenshon Republikano, ku entre otro Meliana Trump ku a kopia spich di Michelle Obama i Ted Cruz ku no opstante di a papia durante e konvenshon a ninga di duna sosten na Trump. Otro siman ta e konvenshon di partido Demokrata ta start.

robotstxt: allowed

filter: keep


text:
Publiká riba 06 Aprel 2022
WILLEMSTAD – Djaluna, 28 di mart 2022, Minister di Hustisia nobo, sr. Shalten Hato huntu ku kolaboradornan di Gabinete, Sekretario General i Direktor di Sektor di Hustisia a realisá un bishita pa sera konosí ku Brantwer Kòrsou. Di parti di e kuerpo, nan a keda risibí pa e Komandante di Brantwer Kòrsou, ing. Elvin Regina i su staf di manehó. Durante di e reunion Minister di Hustisia huntu ku su delegadonan a risibí un presentashon di kon e kuerpo di Brantwer Kòrsou ta hinka den otro, funshonalidat i tareanan di kada departamento.
Durante di e reunion tambe maneho di Brantwer Kòrsou a tene un presentashon relashoná ku e trayekto nobo den e kuerpo titulá “Versteviging van de Brandweer Curaçao”, durante kual trayekto lo atendé e siguiente areanan di atenshon:
1) Organisashon i funshon
2) Areglo di posishon hurídiko
3) Sistema di formashon profeshonal
4) Lei i regla
5) Plan di komunikashon interno i eksterno.
Kuerpo di Brantwer Kòrsou a enfatisá riba e importansia pa kontinuá ku reunionnan struktural huntu ku e staf di manehó di Brantwer, pa asina por garantisá e trabou nan di fortifikashon den e kuerpo i salbarguardiá posishon hurídiko di kada personal ku ta resortá bou di kuerpo di Brantwer Kòrsou. Tambe a hasi entregá ofisial di plan pa e proyekto “Versteviging van de Brandweer Curaçao”, na minister di Hustisia.
Despues di reunion, Minister Hato a risibí un rekorido na pòst di Brantwer Rio Canario, Mundu Nobo, tambe na e Kantor prinsipal di Brantwer Kòrsou. Riba petishon di minister Hato, el a kombersá tambe ku personal di warda i skucha nan inkietut komo ámtenar i kon nan ta mira desaroyo di e kuerpo.
Na final di e enkuentro a palabrá ku ta bai kontinuá ku tratamentu di e puntonan di atenshon pa Brantwer Kòrsou riba un base struktural.


text:
Instituto Biba Saludable y Activo (IBiSA) ta participa na pueblo di Aruba en general cu dia 25 di januari 2023 e prome careda oficial di aña 2023 ta tuma lugar, ta trata aki di Betico Croes Memorial 10-K Run.
Careda aki cu aña a keda crece y bira grandi den participacion di atletanan local y tambe internacional.
Awe IBiSA kier a bay un rato den tempo pa asina recorda careda di Betico Croes Memorial Run di aña 2009, tempo ey careda a wordo organiza pa IDEFRE.
Ganador absoluto di e careda aki tabata Ronald Staring cu tempo di 35:25mientras cu ganador den categoria femenino a resulta Lizayra Ponson cu tempo di 46:58.
Aki ta sigui resumen grafico di e 13 Betico Croes 10-K memorial run.
Esaki ta bira prome careda oficial pa aña 2023, esnan cu ta desea di participa por prepara nan mes pa e grandioso evento aki.
IBiSA ta keda informa comunidad di Aruba den siguiente siman nan pa cu e careda di Betico Croes 10-K Memorial Run 2023.
Pa mas informacion di e di 27 edicion di Betico Croes 10 K Memorial Run por bishita pagina di facebook y social media di IBiSA y website www.ibisa.aw.


text:
KRALENDIJK – Un bia mas tremendo selebrashon 4 aniversario di Radio live FM, huntu ku 12 “Branding Partner”. Un anochi kaminda diferente agrupashon musikal a presentá riba esenario, i “One Flavas” di Kòrsou, esun spesial pa klousura di e aktividat. Algu promé ku 10’or a presentá tur partisipante riba stage den kura di di J.C. Herrera, pa públiko sera konosí ku nan. E partisipantenan tabata:
Carlos Keller, Oscar Zuiderhoek, Ernst Goeloe, Candido Hart, Merelien Martina, Fernando Tavarez Amejo, Leomar Janga, Igmar Da Costa Gomez, Yenny Gordillo, Luz Mira de Palm, Judellange Melaan, Rochen Melaan, Nahany Martines. Luz Mira de Palm tabata e promé kende Aimed Ayubi di radio Live 99.9FM a yama riba esenario i Nahany Martines e último. Despues nan a baha for di esenario i a kontinuá ku presentashon di diferente agrupashon musikal, entre nan presentashon di Semii Marten huntu ku 2 bailarina. Mas o ménos 12‘or di anochi a yama tur 13 partisipante riba esenario i a skohe 7 for di e grupo. Nan mes a skohe un ènvelòp ku nan sentensia. Mitar di un di mardugá di djadumingu a presentá e esnan ku ta den e grupo i a laga nan mes skohe un ènvelòp, i aki 4 partisipante a kontinuá pa final i wak ken ta start e outo. Poko promé ku 2’or di mardugá, representante di Digicel Candido Hart , Igmar Da Costa Gomez di Akkermans Auto Supplies B.V, Oscar Zuiderhoek TELBO N.V. i Rochen Melaan representante di Coral Casino, tabata esnan ku a pasa pa final i wak ken por start e outo. Kada persona a skohe un yabi skondí den un bola di glas riba esenario, pa despues purba start e outo. Tur esaki a sosodé den presensia di notario Kenneth Arends durante e anochi. Promé persona kende a sinta den e outo pa purba start e tabata Candido, i e yabi no a start e vehíkulo. Despues esun di 2 tampoko no a logra, i tabata Igmar ku a start e outo. Un alegria total a reina momentu ku e outo a start. Aaron Martes di Akkermans Auto Supplies B.V, presente a keda hopi kontentu, ku awor a yega nan turno pa bai ku e outo. Igmar resientemente a kumpra un outo nobo na Akkermans Auto Supplies B.V, i el a atendé tur kos serka Aaron, el a menshoná i awor a gana un outo. “Branding Partner” nan ku a partisipá den e kampaña di Radio Live 99.9FM tabata:
Fundashon Wega di Number Bonaire, J.C Herrera N.V., Don Andres N.V., Maduro & Curiel’s Bank, Famoso Supermarket, NAPA Auto Parts Bonaire, Akkermans Auto Supplies B.V., Coral Casino Bonaire, TELBO, Bonaire Logistics, Digicel, Nagico insurance i Radio Live 99.9FM. Di parti di Radio Live 99.9FM danki pa e atenshon tur ku a kontribuí na e kampana i e anochi final di selebrashon.


text:
Organo Ehecutivo AZV a tuma nota den prensa di un situacion fastioso cu un di nos aseguradonan ta hayando su mes aden. Pa medio di e comunicado aki, AZV ta desea di informa comunidad di Aruba di e procedura pa cuido medico den exterior y asina por comprende con AZV ta atendiendo cu e caso specifico aki di nos asegurado.
Aunke Aruba tin hopi specialismo medico, por sosode cu bo ta bira malo y haya un malesa cu na Aruba no por yuda bo. Bo specialista e ora ey ta haci un peticion na AZV pa bo haya cuido medico den exterior.
Solamente cu un aprobacion adelanta di AZV, e gastonan di cuido medico den exterior ta wordo cubri. Akinan ta conta cu mester tin paspoort na ordo y of otro documentonan legal, por ehempel den caso cu ta aplicabel, un visa valido.
Comision CGZE peticion ta wordo evalua door di un comision independiente, esta e “Commissie Grensoverschrijdende Zorg” (CGZ). E comision aki ta evalua a base di dos punto: esta si e tratamento cu ta wordo pidi ta medicamente necesario y si e ta tratamento cu ta wordo pidi no por wordo haci na Aruba.
Tambe ta conta den e evaluacion cu conforme Ley AZV ta cubri tratamentonan cu ta ‘comun’ dentro di e specialismo medico. AprobacionOra cu bo haya un aprobacion di AZV, esaki ta nifica cu AZV ta bay regla e afspraak, biahe y estadia pa e asegurado y su acompañante social.
E asegurado ta bay e pais cu AZV ta indica. E tempo pa warda pa haya un afspraak ta depende di e cantidad di luga cu tin disponibel na e hospital. Ora bo tin un aprobacion, AZV ta cubri: pasashi (ida y buelta) di e pashent y di un acompañante social, di cual e acompañante social tin un aporte propio di 300 florin pa e ticket, e gastonan medico (e.o. ingreso den hospital y e operacion of test), un compensacion pa hotel den forma di un carta di garantia di AZV y un aporte (financiero) pa yuda den e gastonan di cuminda y awa di e pashent.
Dependiendo di e urgencia di e peticion, lo determina con lihe e asegurado ta bay exterior. E biahe ta pa medio di un avion comercial. Den caso di hopi urgencia, un air ambulance ta wordo regla.
Unabes den exterior Unabes cu e asegurado ta den exterior, e ta ricibi e tratamento cu a wordo pidi. Sin embargo, por sosode cu na yegada den exterior, ta resulta cu e asegurado (pashent) por tin mas complicacion y of otro malesa.
E ora e situacion ey ta wordo evalua di nobo door di CGZ y AZV. Durante di e tratamento den exterior e contacto entre e hospital den exterior, e specialista di Aruba y AZV ta keda. Asina por constantemente evalua e situacion y dicidi kico ta haci.
Ora e asegurado keda cla, e ta regresa mas pronto cu ta posibel. Caso Baby RoninBaby Ronin ta un caso medicamente complica y unda AZV a busca conseho medico di otro clinicanan den exterior.
Un procedura cu ta masha comun den mundo medico, esta cu ta busca opinion of conseho di otro expertonan medico. Den e caso aki, AZV a busca conseho di Hulanda y Colombia.
AZV tin comprension pa e situacion di baby Ronin y e mayornan, sin embargo AZV ta keda obliga pa actua conforme ley AZV. Akinan ta conta cu ora haci e evaluacion ta aplica e mesun criterionan pa wak si tratamento medico via Fondo AZV ta posibel.
Actualmente AZV ta den busca di opinion medico cerca e hospitalnan cu AZV tin un contracto cu ne. E meta ta pa purba yega na un solucion dentro di loke Ley AZV ta permiti. Ta keda na e mayornan e libertad pa scoge pa apela e decision di AZV (bezwaarschrift procedure) of pa opta pa otro solucion pafo di e seguro AZV.


text:
ORANJESTAD – Corte a sentencia sospechosonan J.B. y W.W. na 18 aña di castigo di prison, cada un pa asesinato di Frans Angela na Zeewijk. Segun huez, a keda comproba cu B y W. hunto y premedita a mata sr. Angela. Huez a tene cuenta cu seriedad di echo y e manera cruel cu a mata sr. Angela. Segun e huez, no por imagina con su ultimo momentonan tabata, famia a keda tras cu bashi y tristeza grandi. Huez a tene cuenta tambe cu castigonan di Hof den otro casonan parecido, y cu no por tene nan full responsbel pa nan actonan. Pesey a dicidi pa baha e castigo pidi di 25 aña pa 18 aña. Asina mes, hopi ta considera e cantidad hopi ainda.
E CASO
Tabata fin di October ultimo (28), cu Ministerio Publico (OM) a exigi castigonan di prison di respectivamente 25 y 23 aña largo contra e sospechosonan J.N.C.B. y W.A.W. pa e asesinato di Francisco Angela (79) na Zeewijk. E sospechoso C.B. (24 aña) y e sospechoso W. (35 aña) a wordo acusa di a tuma bida di e victima na un forma extremadamente violento riba 17 di maart 2022. Ambos a wordo acusa ademas di ladronicia di auto di señor Angela, su yabi di switch y un suma di placa cu tabata pertenece na dje.


text:
Director di DTI:
ORANJESTAD(AAN): Den un entrevista cu  DIARIO director di DTI Anko Koopmans a  duna un splicacion riba e instalacion di gas.
El a splica cu actualmente Arugas ta atende cu casnan residencial.
âOra cu bo kier un boter di gas di Arugas, nan lo bin keur bo instalacionâ.
âDTI ta duna un lista di instaladornan reconoci y di e lista aki bo por scoge un di nan pa haci bo instalacion di gasâ, segun Koopmans.
El a splica cu Arugas tambe tin dos instalador cu por haci e trabao ey.
Segun e director, prome cu Arugas entrega e gas, nan ta dunabo e aprobacion y eynan bo ta haya e gas cu bo tin.
âMi sa si cu tin hopi hende cu ta purba di hacie cu e boternan chikito di gas di 25 liber, pero ta mihor pa bo busca esunnan di 100 liber cu por keda para pafoâ.
âLoke nos ta encontra hopi ta cu na e apartamentonan nan ta haci uso di e boternan di 25 liber y nan ta hinke den cashi di cushinaâ.
âBoter di gas den cas ta un peliger masha grandi mesâ.
âSi e gas leak anto no tin caminda pa scapa, e ta acumula den e cas, unda cu cualkier chispa ta bula e cas full for di otroâ.
âEsey ta pone cu si tin hende den e cas, nan chens pa sobrevivi ta minimalâ, segun Koopmans.
El a sigui bisa cu pesey mester tuma instalacion di gas na serio y sigui e instruccion y recomendacionnan riba unda ta mihor pa pone bo boter di gas.
Segun Koopmans Arugas ta haci diferente trabao y DTI ta sigura cu e trabao a wordo haci debidamente.
âNos ta double check pues y nos ta audit tambe e instalacionnan residencial cu Arugas a haciâ, segun e director, kende a indica cu hopi biaha DTI ta pasa na construccionnan nobo y si nan wak cu algo straño, nan ta yama hende aden y ta pone e instaladornan para responsabel.
âSi bo no haci bo trabao como instalador, bo tin cu duna cuenta na DTI kico ta pasandoâ, segun Koopmans.
Instalacionnan comercial di gas ta wordo haci solamente pa DTI


text:
Diahuebs 18 di November 2021, den un reunion ameno y fructifero Minister di Naturalesa, Sr. Ursell Arends a delinea varios punto di maneho, y tambe comparti ideanan cu miembronan di e hunta di AHATA riba entre otro temanan didesperdicio solido y likido, medio ambiente en general y naturalesa.
E no ta desconoci cu AHATA tambe ta comparti e preocupacionan di RWZI y Aruba su maneho di desperdicio, mirando con devastador e concequencianan negativo por ta di e añas di negligencia, vooral si no ta bai coregi nan. Minister Arends a segura cu punto nan aki ta netamente su prioridadnan, y di su parti ta contento di por tin e sosten di AHATA tambe, cual di su parti semper a y ta keda abierto pa yuda contribui na e solucion.
Varios preguntanan over di maneho di naturalesa tambe a bini padilanti, mustrando e necesidad pa tuma accionnan mas firme pa proteha Aruba su naturalesa y medio ambiente prome cu ta demasiado laat pa recupera. Di parti di AHATA, ta señala con importante e aspecto aki ta pa nos mercadeo internacional y posicion competitivo como isla turistico.
Minister Arends a acorda di lo duna un presentacion na AHATA tocante resultadonan di investigacionnan conduci door di DNM, y tambe lo sigui promove colaboracion entre gobierno y sector priva pa por logra metanan di desaroyo sostenibel, y semper teniendo cuenta cu derecho di naturalesa.


text:
Fundacion Mi Cutisa ta gradici pueblo di Aruba cu a bishita Museo Cas Tan Tin durante Fiesta di Cunucu
Fundacion Mi Cutisa ta gradici pueblo di Aruba cu a bishita Museo Cas Tan Tin durante Fiesta di Cunucu
Oranjestad, ARUBA – Diadomingo dia 29 di september 2019 Fundacion Mi Cutisa (FMC) tambe a participa na Fiesta di Cunucu na Cas Tan Tin, na Pos Abou 19 na Noord. Esaki tabata e di seis biaha cu Stichting Monumentenfonds (SMFA) ta organisa e evento aki. E biaha aki a scohe Cas Tan Tin como e localidad ya cu Monumentenburo a nombra e Cas di Cunucu aki riba e Lista di Monumentonan di Aruba como un edificio proteha. Cas di Tan Tin ta e prome monumento pafo di capital di Aruba y tambe e prome Cas di Cunucu cu ta keda nombra riba e Lista di Monumentonan. FMC ta sumamente orguyoso di por a hunga un rol esencial den proteccion di e cas aki. Cu e nominacion aki un di e soñonan di fundadora di FMC, Sra. Imelda Eckmeyer a bira realidad.
Dia 1 di oktober 2019 a haci exactamente 10 aña cu Sra. Imelda a fayece y prome cu el a muri e tabatin hopi plan, deseo y ideanan cu el a comparti cu directiva di FMC. Ta hopi aña Sra. Imelda tabata core rond di Aruba buskando un Cas di Cunucu na unda FMC un dia lo por bay saca potret di hende den trahe tipico di Aruba. Su deseo tabata di por haya un cas tradicional di Aruba unda cu e ta laga tur hende mira con antes (despues di e epoca di 1900) nos hendenan tabata biba na Aruba. Y ta hopi biaha Sra. Imelda tabata bishita Sra. Faustina “Tina” Tromp, pa motibo cu e tabatin un aprecio masha grandi pa e forma con Tina tabata conserva y mantene su cas, esta manera cu su mayornan a biba den nan cas.
Aunke Sra. Imelda tempo cu e tabata na bida no por a convence Tina cu su cas mester bira un patrimonio cultural nacional, pa asina e futuro generacion semper tin un cas unda nan por mira con nos hendenan a biba antes, su Fundacion Mi Cutisa si, cu ayudo di famia Tromp a logra e meta aki.
Cas Tan Tin lo bay ta habri pa publico den forma di un museo etnografico.
Etnografia ta un ramo di estudio cu ta haci investigacion riba e forma di biba di hende.
Asina por indica e identidad y estilo di biba di un grupo di hende. E ta un forma pa registra y describi historia, costumber, tradicion, mito, creencia, lenguahe, genealogia, etc. di un pueblo. Den un museo etnografico ta expone obheto di nos antepasadonan. Atraves di nan obhetonan y tur loke cu nan a usa y e forma con nan a usa e artefactonan, e publico ta cera conoci cu e cultura y tradicion di un grupo di hende den cierto epoca di nan bida. Cada obheto ta origin di nos cultura. Mayoria bes un museo etnografico ta nace door di un iniciativa priva y despues e ta desaroya bira patrimonio nacional di un pais.
Cas di Tan Tin ta mustra con nos hendenan di cunucu tabata biba antes. Durante Fiesta di Cunucu e pueblo di Aruba por a mira con un famia humilde di Noord tabata biba den nan cas situa pega cu nan cunucu unda ainda tin un mangazina. Tambe tabatin oportunidad pa saca potret den trahe tipico. E tabata un dia sumamente exitoso. FMC ta gradici SMFA cu ta organisa e evento aki pa scohe Cas Tan Tin e aña aki, tur organizacion y instancia cu a participa na e evento aki, un y tur cu a bishita nos cas y muy en particular na tur nos boluntarionan cu a haci e dia aki posibel. Desde 2 di oktober 2019 Cas Tan Tin ta habri dialuna, diaranson y diabierna for di 10.00 or di mainta te cu 3.00 or di atardi. Pa mas informacion por tuma contaco via tel. 587.2005 of via e-mail micutisa@gmail.com


text: Si nos pensa riba geel, nos ta wak hopi lihe e color di un citroen dilanti nos. Fel y hopi presente. Pero esaki no mester ta e situacion. E color geel ta realmente presente, pero tin diferente sorto di tono. Loke si ta importante ta, pa pensa riba e color di cuero y cabey y busca e color geel perfecto pa bo. Scoge un carson, saya of blusa den e colornan yamativo aki y combin’e cu un simpel outfit. Bo ta haya esaki demasiado? Scoge e ora pa un acesorio geel, tas of un par di sapato. Bo ta tribi di bisti tur cos? Opta e ora pa cabes te pia den geel. Asina bo ta keda up to date cu e trend di color y bo ta duna e temporada cu ta bin un boost. Bisti e looks aki y shop p’e articulonan mas leuk.


text:
Polis a aresta 10 persona na Inglatera, Belgica y Malta pa hack celularnan cu ta pertenece na celebridad di Merca, incluyendo influencer, deportistanan y musiconan, hackers a horta informacion persona y miyones di cryptocurrency. E agencia Europol di Union Europeo a bisa cu e gang di hackers a horta mas di $100 miyon den cryptocurrencies...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Post
10/02/202110/02/2021by Kenna HernandezIn InternacionalTecnologia


text:
Curoil ta garantisá suministro petrolero pa merkado lokal.
Relashoná ku e situashon ku a surgi debí ku un empresa merikano a pone beslag riba propiedatnan di PDVSA, Curoil ta splika ku esaki no tin konsekuensia direkto pa kontinuidat di e operashon di Curoil Group.
Curoil ta disponé di un kapasidat pa warda masomenos 1.4 mion barí di krudo. E kantidat ei ta garantisá suministro di produkto petrolero pa nos merkadonan lokal. Curoil ta vigilá e desaroyo relashoná ku e situashon di aserka i lo sigui hasi máksimo esfuerso pa garantisá suministro pa e merkadonan lokal di Kòrsou i Boneiru.


text:
Ki ora por bisa un hende tin hipertenshon?
BO TABATA SA:
Ki ora por bisa ku un hende tin hipertenshon? Pa adulto, ta papia di hipertenshon òf preshon haltu ora e persona:
- Tin un preshon máksimo (preshon sistóliko, PS) di 140 mmHg òf mas, i/òf
- Tin un preshon mínimo (preshon diastóliko, PD) di 90 mmHg òf mas, i/òf
- Ta usa remedi pa baha preshon (antihipertensivo)
Di akuerdo ku e definishon internashonal akí, hende ku tin un preshon di sanger normal pasobra nan ta usa remedi pa baha preshon tambe ta kai den e grupo di pashènt di hipertenshon, tantu for di punto di bista médiko komo pa investigashon na gran eskala (Volksgezondheidenzorg.info, 2017).
Bron: VIC (Volksgezondheid Instituut Curacao)


text:
Lei 80/20 ta bai Raad van State.
E lei laboral 80/20 lo keda manda pa Raad van State pa evaluashon. Anteriormente Raad van Advies, ku ta e konseho konsultativo a duna remarkenan ménos positivo pa ku e konsepto di lei aki. Ademas, gobernadó tambe a manda e lei bèk pa motibu ku e lei ta ser konsiderá komo unu diskriminatorio. No opstante e remarkenan negativo, gobièrnu sí ta di opinion ku e lei no ta diskriminatorio i ta kumpli ku e prinsipio di igualdat. E lei ta enserá ku den futuro, kompanianan i organisashonnan ku empleá hende lo mester perkurá pa por lo menos 80% di nan ta trahadónan ta lokal i sobra 20% por ta estranhero. Pueblo Soberano ta e partido ku ta boga pa introdukshon di e lei aki.


text:
REFORSANDO E RESILIENCIA ECONOMICO DI ARUBA, TA FUNDAMENTAL PA ARUBA SU RECUPERACION DI COVID-19
Diabierna ultimo a tuma luga e evento annual di ATIA “Survived Covid, Aruba’s Great Pivot”. Prome Minister Evelyn Wever-Croes a hiba palabra den e evento enfatisando cu reforsando e resiliencia economico di Aruba, ta fundamental pa na recuperacion. Prome Minister a duna di conoce cu e anochi tawata sumamente ameno y informativo. “Pa mi loke mi ta hiba di awe ta e ambiente, animo, cooperacion y colaboracion pa traha hunto pa Aruba desde cu Covid-19 a bati na nos porta.”
Como un parti sumamente interesante di e evento, tawata tinun panel di comerciante cu a trece padilanti con Covid-19 a afecta nan y na mes momento con nan a transforma e crisis den un oportunidad. Ohala e storianan aki por inspira hopi mas comerciante y persona nan na Aruba.
Den e di dos panel Prome Minister y Minister Geoffrey Wever a elabora riba e vision di Gobierno y con pa hiba Aruba padilanti. Prome Minister a duna di conoce cu el a ricibi diferente feedback indicando cu e puntonan treci ta mustra hopi cla cu Gobierno tin un vision pa recupera y hiba Aruba padilanti.
“Gobierno su mision y vision ta pa recuperacion di Aruba pa asina trece progreso y bienestar pa tur hende. Den e lineanan aki tur ministerio ta alinea. Ministerio Economico ta alinea riba recuperacion economico, Ministerio di Enseñansa ta ainea riba e recuperacion door di prepara nos hobennan pa e periododi recuperacion y tur otro ministerio ta dirigi riba recuperacion di nos pais den tur sentido”, Prome Minister a remarca.
Un pregunta al caso cu a wordo dirigi ta tocante e 12.6 % di recorte y kico lo pasa si bin un walk out masal y kico Gobierno lo haci pa evita esey? Prome Minister a splica cu e 12.6% ta un condicion di Hulanda pa Aruba haya sosten di likides. Manera Aruba ta para awor, nos mester 6 luna mas di sosten di likides di Hulanda. Januari te cu july ta proyecta cu aruba lo depende di esaki. Aruba a haya di Hulanda caba 900 miyon y ta calcula cu nos mester ainda 200 – 300 miyon pa nos cera e total di fiansa na 1.2 miyon. Aruba ta depende di nan y Aruba mester cumpli cu e condicionnan. Den e siguiente lunanan Gobierno mester negocia ainda con ta bay paga bek bou di interesnan mas faborabel.
“Dus por tin walk out pero e no ta den man di Gobierno. Nos a pidi caba permiso pa stop di corta completo y solamente corta mita otro aña y nos ta pendiente decision di Hulanda. Nos tin dialogo constante cu sindicatonan pa evita cu cosnan menos bon pasa na Aruba. Mi ta respeta sindicatonan, mi ta riba mesun liña cu nan y lo kier debolbe tur hende nan placa bek pero nos ta depende di Hulanda y mester cumpli cu e condicionnan un tempo ainda. Ban keda trankil, warda Hulanda contesta nos y depsues nos ta wak unda nos ta para”.
Den e evento di ATIA, Prome Minister a enfatisa:
“Nos a sobrevivi Covid-19, e pio crisis cu Aruba a conoce den e siglo aki. E pio crisis economico pa Aruba despues di ciere di LAGO. Pero nos a sobrevivi. Mi tawata sa cu lidera un pueblo lo no ta facil. Mi tawata cu lidera un pueblo den un crisis, lo no ta facil. Pero nunca mi a pensa mi lo biba den un evento di e magnitud aki mucho menos lidera durante esaki. 20 luna despues, ainda e ta parce ireal.
Gabinete Wever-Croes, mesora a lora manga y traha mas duro ainda determina pa recupera. Reforsando e resilienciaeconomico di Aruba, ta fundamental pa na recuperacion. Pa recupera completamente, nos mester brasa manera nobo di pensa. E motto ‘business as usual’ ya no ta aplicabel. Nos mester enfoca riba crea empleonan nobo.
Gobierno, hunto cu partners a diseña su strategia di recuperacion, ‘Repositioning Our Sails Master Plan’ no solamente pa provee un impulso temporal, sino pa pone e fundeshi pa crecemento economico a largo plazo. Un crecemento economico inteligente, inclusivo y sostenibel, cu ta enfoca riba reformanan structura pa conberti den economia resiliente”.


text:
(DiarioLibre) – E dirigente politico di Partido Revolucionario Moderno (PRM), Angel Acevedo, a lansa diadomingo su proyecto cu bista ariba e presidencia di Republica Dominicana pa e periodo 2024-2028 y a priminti cu e lo derota e mandatario Luis Abinader den caso cu e dicidi di postula su mes atrobe.
Acevedo a convoca decenas di simpatisante, incluyendo dirigente Guido Gomez Mazara, na un hotel di e Districto Nacional pa anuncia su deseonan di conkista e Palacio Nacional.
Un nota di prensa ta se├▒ala cu Gomez Mazara a mustra di ta di acuerdo cu e forsanan nobo interno den RPM pa e fortalecimento di democracia.
Acevedo a manifesta cu su propuesta lo conduci na e solucion di e necesidadnan di e Dominicanonan y cu den e proximo convencion e lo derota Luis Abinader, si e dicidi di postula su mes atrobe.
ÔÇt'Nos ta bay un convencion y nos lo derota presidente Abinader cu nos propuestaÔÇŁ, Acevedo a bisa.
Acevedo, di 62 a├▒a, a nace na sector di Villas Agricolas, Districto Nacional. E ta defini su mes como un politico y lider comunitario di vocacion humano halto.
El a studia ley, contabilidad y administracion di empresa cu diferente estudio na universidadnan den exterior. El a desempe├▒a como auditor y accountant na varios empresa nacional.
Actualmente e ta asesor financiero di Instituto Nacional de Atencion Integral a la Primera Infancia (Inaipi).


text:
WILLEMSTAD- 25 yüni 2015 – Despues di lunanan di preparashon a yega e delaster fase di e trayekto pa por yega na un Plan Maestro pa Turismo. E plan aki lo mester kubri e periodo di 2015 – 2020. Dia 29 i 30 awor lo tene un summit kaminda lo presentá e resultadonan final di e investigashonnan ku a keda hasí pa asina por yega na e Plan Maestro. E tim di Universidat di Central Florida ku a keda enkargá ku konstrukshon di e plan lo presentá e vishon, mishon i metanan stipulá pa asina Kòrsou por bira un destinashon prinsipal den Karibe dentro di e próksimo 5 añanan.
E presentashonnan lo sirbi pa splika kon Kòrsou por mehorá su posishon kompetitivo den region Karibe. E presentadónan lo diskutí kon e strategianan presentá den e plan lo por kontribuí na generá kresementu duradero di sektor di turismo di un manera sosialmente aseptabel, teniendo kuenta ku medio ambiente i ekonómikamente posibel. Pa partisipá na e summit por registrá grátis bishitando wèpsait di Ofisina di Turismo di Kòrsou na: curacao.com/mp.


text:
ORANJESTAD, Aruba: “E hecho cu nos ta para aki awe ta netamente pa ilustra un di e teamnan cu a haya masha atencion di Gobierno e ultimo añanan”, asina Minister di Husticia, mr. Drs. Arthur Dowers a duna di conoce diaranson mainta para pafo dilanti Strandpolitie na Palm Beach. Hunto cu su colega di partido Robert Candelaria, a elabora riba e programa di partido pa e periodo 2017-2021 pa cual ta bayendo eleccion awor.
Papiando di Strandpolitie, Minister Dowers a accentua cu a ubica mas Polis na e post ey y ta evaluando pa den e temporada halto di turismo, pa aumenta e cantidad di Polisnan mas ainda. Ta importante pa splica cu na Strandpolitie no tin solamente Polis uniforma pa patruya, pero tambe tin recherchenan pa specificamente atende cu ciudadanonan of turistanan cu a haya nan mes den problema y kier haci un denuncia.
E programa di AVP ta contene varios aspecto, pero por consider’e un programa “interdelanta”. A percura pa tur aspecto di e programa aki tin como efecto, cu e lo mehora e calidad di bida di ciudadanonan, cu enfoke riba nan siguridad.
Entre e temanan principal ta atende cu asunto di hobennan den comunidad, nos a mira e ultimo añanan cu eynan tin basta risico. A tuma pasonan cu sin duda lo tin como consecuencia cu lo influencia e comportacion di e hobennan di forma positivo. Y caminda cu hobennan desvia, nos lo por atende cu nan den forma cu nan lo rehabilita y regresa den comunidad.
“Pa loke ta trata e risiconan cu nos ta core den comunidad, nos ta realisa cu nos ta coriendo dos risico grandi, di hendenan cu ta bin di afo pa comete crimen y e otro ta prevencion”, asina Minister Dowers a splica. El a amplia cu e prome, Aruba tin e cifranan di mas halto den solucion di casonan criminal den henter e area aki y den Reino Hulandes. Den e parti preventivo, ta haciendo tur posibel pa cera nos fronteranan pa hendenan no desea no drenta. Ta implementa reglanan mas estricto pa hende por drenta nos isla, pa cual a nota un caida den cantidad di hende no desea purbando pa bin Aruba pa keda den forma ilegal.
Pa e grupo di hende cu ta purba drenta den forma clandestino, Minister Arthur Dowers a enfatisa cu a percura pa intensifica e presencia di Kustwacht na costanan, uzando su avionnan, helicopter, su 7 botonan, hunto cu Boto di Polis, ta añadiendo un radar acerca pa aumenta bista riba lama. E mandatario a conta cu awor aki caba Polis y Kustwacht tin hende mirando e radar 24/7 pa garantisa siguridad.
Di otro banda, Ministerio Publico den su maneho nobo ta persiguiendo esunnan cu ta facilita e ilegalnan na Aruba, yudando nan cu luga di keda, auto, ideanan unda pa horta, etc. E castigonan pa esey ta traha den forma preventivo pa hende no presta nan mes na e tipo di negoshinan asina.
Esakinan ya ta forma parti di e maneho di Ministerio di Husticia pa e ultimo añanan, pero awor mas reenforsa ainda den e plan di gobernacion pa e siguiente 4 añanan.


text:
Sera konosí ku Lishanty “Pollo” Guillermo
Sera konosí ku Lishanty “Pollo” Guillermo, kècher di St,. Rosa Angels i studiante atleta na Trinity Christian Academy na Merka.
Lishanty Guillermo tin 18 aña, ta den 12th grade na Trinity Christian Academy na Lake Worth Florida i ta hungadó aktivo di St. Rosa Angels AA i Hubenil. E ta kècher, tersera base, outfielder i si mester e ta picha tambe. E ta filia i bati na man drechi. E la bai Berg Carmel College i ta eks alumno di St. Ignatius VSBO i Lauffeur VSBO. Pollo su dosente preferí ta mrs. Whittington di TCA. “Ora mi a yega Merka e la yudami masha tantu mes ku mi gramátika. Semper e tabata haña un manera leuk pa siñami i lagami komprondé”.
“Pollo” a kuminsá hunga den Liga Soraida Juliana softball Fast Pitch na nivel di minor. “Ku 9 aña mi a haña un wante i bate di Sanikolas. E muchanan den mi klas tabata hunga softball serka coach Georgette, coach Svenska i coach Mily den Brievengat Refineria Isla. Mi a bai wak nan hunga i nan a bisa coach ku mi tin gana di hunga i ku mi ta bon. Mi a hunga un aña minor i un aña Little ku Refineria isla. Den dos aña nos a gana 2 wega so. Ta serka coach Georgette, Svenska ku Mily mi a siña pèrdè. E lès di mas importante di mi bida”.
“Pollo” militá den tur selekshon for di Little te ku Senior. E ta dos biaha sup kampeon Latino Merikano. “Mi a kaba di hasi 14 aña ora ku coach Phill a bisa mi tata ku mama ku un High School na Merka ke mi bin hunga pa nan”. Pollo no a duda. “Bida na Merka komo studiante atleta ta duru, pero tòg hopi dushi. Mi ta biba huntu ku mi ruman serka un señora Merikano. Bo no ta na kas i bo mester adaptá bo mes na nan regla i kustumber. Bo mester ta fuerte mentalmente. Nos dia ta tòf. E ta kuminsá 07.00 i ta kaba 23.00 òf mas lat anochi. Den travel team bo ta hunga 7 wega pa wikènt. Kore den outo pa dos tres ora, drumi den hotèl, hunga wega i meimei hasi hùiswèrk pa prufwèrk pa djaluna”. Softball is serious business. Mi ta kiper tambe di e tim di soccer. Ei mi tin e record di mas wega sin gol di skol”
“Pollo” ta kècher i kapitan di e tim softball Fast Pitch eskolar TCA Warriors. E la titulá kampion di distrito kampeonato eskolar na 2014. E aña ei TCA Warriros tabata number 5 riba ranking di tur High School na Florida. Lishanty ta gusta traha ku Tedy Faneyt, Zusje Llewelyn i e ohochi Emerenciana. “TCA Warriors ku American Herritage ta eterno rival. Nan ta e kontrinkante mas tòf den Lake Worth. Nos ta e poko tim ku ta kita wega fo’i nan. Na Kòrsou Pichingolo semper ta un wesu duru pa nos. Arnalda ta dunami hopi doló di kabes na bate. E ta spòt su bala bon”.
Mi meta ta pa mi kaba mi High School otro aña ku e highest GPA possible. Gana mi skolar ship i studia spòrt management òf spòrt business. Despues mi ke traha aki na Merka den guia di e cura girlsnan nobo ku ta bin.


text:
Mediashon
Mediashon ta un proseso, atraves di kua partidonan ku tin diferensia di opinion ku otro ta purba pa yega na un akuerdo final ku judansa di un mediadó. En prinsipio, mediashon por wòrdu usá den kualke tipo di konflikto, un konflikto na nivel familiar, konflikto entre kompaníanan, konflikto riba tereno laboral òf konflikto entre entidatnan privá.
Un mediadó ta brinda e partidonan konserní e oportunidat di sinta na mesa, dialogá, deliberá i haña otro pa asina resolvé nan konfliktonan. Mediashon ta tumando lugar ku mas frekuensia na Reino Hulandes Karibense, pa motibu ku e aparato hudisial ta sumamente okupá. Mediashon a drenta na vigor dia 1 ougùstùs di aña 2005, for di introdukshón di e Kódigo Sivil nobo di Antia Hulandés i Aruba. Mediashón ta enserá ku un hues, na e momento ku un kaso ta andando, por solisitá e intervenshón di un mediadó pa asina e partidonan konserní por haña otro i resolvé na diferensianan di opinión. Un gran bentaha di mediashon ta ku e gastonan korrespondiente ta mas rasonabel ku den un prosedura penal i e solushonnan generalmente ta mas satisfaktorio. Un prosedura penal tin biaha por resultá nèt kontrali di lokual a wòrdu antisipá i komo tal e daño por bira mas grandi òf e konflikto por asta eskalá mas, loke no ta guía na solushonnan duradero den e konflikto.
Partidonan konserní generalmente ke yega na un solushon, sinembargo den hopi kaso esaki no ta posibel sin e asistensia profeshonal di un mediadó. Nos mediadónan por asistíbo pa yega na un solushon satisfaktorio pa tur partido embolbí. Nos mediadónan por resolvé e konflikto ku un solushon rápido i efikas, dor di skucha e motibonan di konflikto di ambos partido i aportá ku konsehonan konstruktivo na e diskushon. Puntonan di salida di Triple A Attorneys pa solushon di bo kaso ta basá ariba ekspertisio, imparsialidat, koutela i integridat.
Pa ken mediashon ta útil?
Mediashón ta útil tantu pa entidatnan/personanan privá komo kompaníanan. Mediashon ta spesifikamente útil den kasonan kaminda partidonan mester di otro pa yega na solushonnan duradero òf partidonan mester sigui atendé ku otro na un forma konstruktivo den futuro. Esaki t’e kaso den mas tatu kaso ku un hende por magina.
Bentaha di Mediashón.
Mediashón ta relativamente mas ekonómiko ku un prosedura huridiko. Mediashón ta ofresé un solushón sin e preshón ku un prosedura penal por krea meimei di partidonan i komo tal e relashon entre partidonan por wòrdu asta mehorá. Mediashon por wòrdu apliká den tur tipo di kaso. Por tuma kontakto libremente ku un di nos mediadónan, sea kual sea e fase di e disputa. Es desir, por ta masha bon a hasi un esfuerso kaba pa dialogá òf e problema a eskalá. No ta importá. E mediadó lo deliberá e posibilidatnan ku tur esnan envolví (mas ku klaro según bo indikashon i deseo) pa pone e fundeshi pa buska un solushón satisfaktorio pa e kaso.


text:
ORANJESTAD – E avioneta cu a baha na aeropuerto Reina Beatrix na Aruba den ora di diamars marduga tabata na caminda pa Caracas, Venezuela. Asina vocero di aeropuerto Hendrik Croes a confirma diamars mainta. No ta conoci pakico a desvia y dicidi pa baha na Aruba envez di Caracas. Manera cu noticiacla.com a raporta caba, e avion aki cu dos piloto Mexicano a bordo, a baha na Aruba den forma ilegal, ora cu aeropuerto tabata cera caba.
TESTIGONAN OCULAR
Informacion no confirma di testigonan ocular ta bisa cu e avion tabata circula riba Aruba basta rato y bulando basta abou. Ta despues e lo a opta pa baha. Por pensa cu e tabata ‘aclimatisa’ su mes cu e area prome cu e haci su intento di baha ilegalmente na Aruba.
SIN PERMISO
Croes a confirma cu e avion no tabatin permiso pa baha. “Aeropuerto a actua segun protocol y autoridad a keda notifica pa tuma over e investigacion” Croes a sigui bisa. E avion a keda realoca pa prepara e aeropuerto pa operacion regular ora dia habri pa awe mainta 7’or.
POLIS
Mientrastanto vocero suplente di polis Liliana Rasmijn a informa oficialmente cu ta toren di control a avisa polis di e avioneta, ora cu e la baha. “ Di biaha ta manda unidadnan di polis y tambe personal di grenspolitie a presenta na e sitio y asina a tuma tur e precaucion nesesario y a bay over na drenta e avioneta y detene dos persona di nacionalidad Mexicano” Rasmijn a bisa. “Nan a wordo transporta despues pa warda di polis. E caso ta bao investigacion” Rasmijn a finalisa bisando.
DCA
Pa loke ta DCA, nan a informa cu como cu e caso ta den investigacion, asina cu tin info cu por comparti, lo haci esaki.NOTA: Potret di e avion en cuestion ta cortesia di AAA.


text:
Recientemente Prome Minister tabatin un reunion virtual cu Minister di Relacionnan Exterior di Hulanda sr. Wopke Hoekstra. Esaki ta e prome reunion cu Prome Minister tabatin cu e mandatario Hulandes desde cu el a huramenta como Minister.
Manera ta conoci, relacionnan exterior ta un asunto di Reino pues sr. Hoekstra ta representa ful Reino y ta hopi importante pa e tin alineacion cu Prome Minister Wever – Croes ora ta trata temanan di relacionnan exterior cu tin di haber cu Aruba.
Un reunion, segun Prome Minister, hopi importante cu a bay bon y a toca entre otro e tema di Ukraine. Sr. Hoekstra a splica kico lo ta e aporte di Hulanda den e situacion aki. Prome Minister a pidi sr. Hoekstra pa tene cuenta cu e situacion cu Russia y Venezuela y Aruba cu ta asina cerca.
Tambe a papia di e tema di situacion na Venezuela, mes cu ta un tema di relacionnan exterior, cu tin impacto hopi halto pa Aruba. Prome Minister a duna sr. Hoekstra tur informacion di con tur cos ta actualmente indicando cu cualkier cos cu cambia eynan na Venezuela, por afecta e stabilidad aki na Aruba tambe. A atende tambe cu e acercamento di Merca na Venezuela. ‘Merca ta un partner sumamente importante pa Aruba, pa comercio, un partner cu por yuda riba tereno di siguridad, educacion, cuido y mas. Esaki ta conta tambe pa Colombia, cu tambe ta un pais cu Aruba kier estrecha lasonan cu ne. Ta mira otro partnernan tambe den region manera Panama’, Prome Minister a agrega.
Pa loke ta cyber security, Ukraine y Russia a declara otro un guera cibernetico pues ta importante pa nos tene cuenta cu esaki. No habri websites of emails desconoci, cambia codigo regularmente y asina tin diferente cos cu bo por haci, pa no bira un victima.
‘Mi no ta kere cu ni Ukraine y ni Russia ta pensa pa bin ataca Aruba, pero tin un ‘chaos’ riba e tema cual ta causa cu hackers ta mas activo. Hospital su hacking a costa hopi tempo, energia y placa, pues ban purba evita esaki,’ Premier Wever – Croes a bisa.
Un otro tema di preocupacion ta e situacion di crudo, cual mundialmente a aumenta drasticamente. Si mira den Noticia internacional, e prijs pa gasolin ta subi cada dia. Na Aruba no, pasobra Aruba tin un otro sistema. Na Aruba ta ahuste cada 2 siman basa riba e promedio di e 30 dianan prome y esey ta causa cu tin mas trankilidad. Gobierno ta purbando pa wak si por absorbe un parti di e aumento cu ta bay bin ainda. Tur e calculacionnan ey ta andando y lo informa ora cu ta asina leu. Pero individualmente mester cuminsa prepara riba alternativa pa no uza autonan mesun tanto.
Mescos ta e caso cu aumento di productonan como consecuencia di posibel inflacion cu lo importa.
Pa conclui Prome Minister a bisa cu ta importante pa ta consciente cu tin un conflicto y casi un guera den mundo y esaki ta afecta nos tur p’esey ta importante pa nos ta prepara. Gobierno lo sigui cu esfuersonan di su parti y lo percura pa comunidad ta bon informa.


text:
Warawara i Trupial – Paranan ku kustumbernan spesial
Kòrsou ta un isla masha bunita konsistiendo di hende bunita, playa bunita i naturalesa bunita. Lokual ta destaká den nos naturalesa ta biba entre palu i matanan i eseinan ta e paranan bunita. Tin dos ku a bira parti di Kòrsou su identidat nashonal: e warawara i e trupial.
E Warawara
E warawara ta un para solitario i bo ta mir’é prinsipalmente den e área di Bandabou. Bo por haña nan tambe na Aruba, Boneiru, den regionnan den Karibe, den nort di Sur Amérika, den Amérika Sentral i sierto kamindanan den sur di Amérika. Den e regionnan aki e warawara ta konosí komo e caracara di nort na ingles òf e carancho norteño na spañó. E úniko lugánan kaminda e para aki ta wòrdu yamá warawara ta na Kòrsou, Aruba i Boneiru.
E warawara gusta kome prinsipalmente karni di bestianan morto ku ta den deskomposishon, pero e gusta yag riba bestia bibu tambe. Pero pa e yag riba nan e bestianan aki mester ta inmóbil, leshoná, inkapasitá òf chikí. E sa yag riba kolebra, lagadishi, turtuga chikí, piská, kangreu, insekto i paranan chikí (puitu en partikular). E ta un di e poko paranan ku por yag riba su kuminda na pia tambe. Turistanan ku a yega di mir’é na nos isla a deskribí e zonido ku e warawara ta hasi komo un zonido ku nunka nan no a yega di tende di un para i ta difisil pa nan diskribi’é.
E Trupial
Trupial ta un para ku bo ta mira rònt Kòrsou. Nan ta hala bo atenshon spesialmente dor di nan koló briante. Bo por haña e trupial tambe na Aruba, Boneiru, Venezuela, Colombia i Puerto Rico i e ta konosí internashonalmente komo e ‘troupial venezolano’. E ta e para nashonal di Venezuela i e èks Mis Venezuela Internashonal, Edymar Martínez, a bisti un imágen di dje komo su trahe nashonal den e kompetensia di Miss International di 2015 na Tokio, Hapon di kual e a sali e ganadó.
Na Kòrsou tin dos tipo di trupial: e trupial oraño i e trupial kachó (kual bo ta mira den e potrèt ariba). E trupial kachó ta konosí internashonalmente komo Yellow Oriole na ingles i komo e Gonzalito na Aruba. Na Kòrsou el a haña e nòmber trupial kachó debí na e zonido ku e sa hasi, kual parse e zonido di un kachó ku ta wou. Pero e ta un kantante masha kapas ku ta produsí melodianan hopi bunita i alegre.
E nèshi di e trupial kachó (kual bo ta mira den e potrèt ariba) parse un saku di yerba kologá. Su struktura ta mesun kompliká ku un makutu trahá di palu dor di hende anto impreshonante ta ku e trupial ta konstruyé usando su pik i su patanan so. Generalmente e trupial kachó ta usa material natural pa konstruí su nèshi pero den e área entre Willibrordus i Fontein nan a nota ku e trupial a kuminsá konstruyé usando otro material, manera hilu di piska i pida di kabuya sintétiko. E echo ku nan ta usa e materialnan aki pa hasi nan nèshi mas duradero ta algu úniko.
Pues ora bo ta bai Bandabou paga bon tinu anto chèns ta grandi ku bo ta mira un warawara. Pa mira un trupial djis wak den bo kurá i disfrutá di nan kanto bunita. Sigur nan lo rekordá bo kon dushi e isla aki ta.


text:
Recent Posts
Polis y ambulans mester a bay pa un caso di bringamento na Sabana Liber.
Diasabra merdia a drenta informe di un bringamento cu hende herida na Sabana Liber, mesora a dirigi patruya na e sitio. Na yegada di patruya…
Chauffeur di Yaris ta crusa linja mey mey caminda y bay dal den pick-up di towing na Santa Cruz y sigui bay pega riba un baranca bandi caminda.
Diasabra mainta a drenta informe di un accidente riba caminda di Santa Cruz, mesora a dirigi patruya na e sitio. Na yegada di patruya na…
MINISTER ENDY CROES Y MINISTER EVELYN WEVER – CROES A REUNI CU KONINKLIJKE KENTALIS Y FEPOH.
ORANJESTAD: Recientemente Minister Endy Croes hunto cu Prome Minister Evelyn Wever – Croes a bishita FEPOH pa un encuentro informativo, unda a reuni cu directiva…
MINISTER ENDY CROES TA FELICITA FUNDACION PARLAMENTO HUBENIL CU NAN PROME DEBATE. Tema di e aña aki tabata inclusion pa tur mucha.
ORANJESTAD: En conexcion cu Dia Mundial di Derechonan di Mucha, Fundacion Parlamento Hubenil Aruba (FPHA) a organisa nan prome “Debate & Speaking Championship 2022”….
[VIDEO] Durante bringamento un homber a dal un otro cu martiu den cabes
Diabierna merdia a drenta informe di un caso serio di bringamento cu arma na Mexim na Balashi, mesora a dirigi un patruya na…
[VIDEO] Recherche cu detencion di otro sospechoso relaciona cu tiramento na Tanki Savaneta
Diabierna mainta recherchenan di distrito 3 (Sanicolas) a bay na un adres na Tumba pa detencion di un otro sospechoso relaciona cu tiramento…
Entrante 1 di december 2022 mester haci tur cita pa servicio di DPL online riba www.dpl.aw
ORANJESTAD – Departamento di Progreso Laboral (DPL) ta dispone di un website renoba y ta informa comunidad en general cu entrante 1 di december 2022 dunadornan di…
Damita chauffeur sin rijbewijs a baha caminda dal palo di lus na Paraguana
Diabierna mainta a drenta informe di un accidente na Paraguana, mesora a dirigi un patruya na e sitio. Na yegada di e patruya a bin…
THE HEALTHY WAY, eat healthy and eat smart with “THE HEALTHY WAY” healthy menu! YAMA MESORA!
THEHEALTHYWAY@SETARNET.AWOra bo yama bestel bisa cu ta riba awe24.com bo a wak e menu! Make it a Combo: ?Lunch & Soup or Salad & Soup available Now…
Minister Endy Croes: REUNION FRUCTIFERO CU REPRESENTANTE DI JULIANA SCHOOL.
ORANJESTAD: Diamars atardi den un esfera ameno Minister Endy Croes a reuni cu directora di Juliana School, sra. Paula Croes y sra. Alexandra Beumer riba…


text: Diahuebs mainta a drenta informe di cu riba Sasakiweg lo tin un Toyota Vitz blanco coreindo irresponsable riba caminda y tabata manda e auto riba otro autonan, mesora a aviisa e patruyanan riba caya pa bay stop e automobilista aki. Un rato despues a drenta otro informe di cu e auto a bira na rotonde Sasaki direccion pa Hato. Polisnan for di varios direccion a bini y a logra blokea e auto bao di e viaduct na Hato y eynan a detene e chauffeur a bin resulta cu aki ta trata di un hoben di 16 aña cu a sali bay cu e auto di su tata sin permiso. Hunto cu e hoben aki tabata tin algun mucha muher hoben hunto tambe den e auto. Polis a bay cu nan tur na warda pa asina yama nan mayornan pa informa nan kiko nan yiunan tabata haci durante cu nan mester tabata na school. Riba instruccion di e tata a confisca e auto tambe.


text:
Den un instruccion oficial, Minister di Asunto Social y Labor, Glenbert Croes, a informa cu tur crèche, opvang, centro di cuido di mucha, centro di hunga pa mucha y Traimerdia, mester ta cera desde mañan dialuna 16 di maart te cu diabierna 20 di maart 2020. Di acuerdo cu e mandatario, e decision ta necesario pa combati efectivamente y minimalisa e riesgo di contagio y efectonan di COVID-19 (Coornavirus).
Den e dianan cu ta sigui lo monitorea e situacion y lo informa debidamente kico ta e siguiente pasonan.


text:
Kòrsou a representá Karibe
den konferensia di rehabilitashon na Argentina
WILLEMSTAD, Den òktober ultimo Fundashon Alton Paas tabata invitado pa duna un presentashon kon e situashon ta den Karibe relashoná ku dwarslaesie. Esaki pasobra Kòrsou ta e inisiado den Karibe pa kuminsá ku un red Karibense pa yuda personanan ku un dwarslawsie yega na un miho kalidat di bida.
Aña pasa tabata tin pa di 3 bia e kongreso pa dwarslaesie den Karibe organisá pa Fundashon Alton Paas den kolaborashon ku Revalidatie Centrum Curacao. E kongreso aki tabata e promé unu ku a pone enfasis pa enbolbi mas tantu isla den Karibe ya ku den pasado tatin diferente profeshonal ku a bini Kòrsou pa asina haña informashon di e ultimo desaroyonan di dwarslaesie. A konstata un nesesidat di informashon ku a yega na e idea pa inisia un aliansa entre islanan den Karibe pa fasilitá interkambio di informashon, edukashon pa por yuda e persona ku dwarslaesie i su famia mihó.
Komo parti di e kongreso di 2018 a organisá un workshop huntu ku personanan di 6 diferente isla den Karibe. E personanan aki a duna sosten na e idea pa start ku e netwerk di dwarslaesie den Karibe. E persona ku a guia e proseso aki ta dr Frederico Montero di Costa Rica ku ta representa Karibe i Latino Amerika den e organisashon mundial di medikonan ku yama ISCOS ku ta para pa International Spinal Cord Society. Dr Frederico Montero tambe ta presidente di Sociedad Latino Americano de Paraplegia miho konosi komo SLAP. E aña aki SLAP a tene su konferensia den kolaborashon ku SAMFYR (Sociedad Argentina De Medicina Física Y Rehabilitación).
E topiko di netwerk di dwarslaesie den Karibe a keda pone riba programa di konferensia i tambe pa papia riba e posibilidatnan ku miembronan di SLAP pa Karibe bira un kapitulo den SLAP.
Alton Paas a keda invita komo orador na e konferensia di SAMFYR pa por a presenta tokante Fundashon Alton Paas, e kongreso di dwarslaesie i tambe e netwerk di Karibe. Kon a yega na e idea di e netwerk i kon leu ta awor ku e netwerk. Den sala tabatin diferente mediko, profeshonal di Argentina i otro paisnan den Latino America i tambe representantenan di diferente organisashon manera ASIA ku ta para pa American Spinal Injury Association. ASIA ta un asosiashon di mediko, spesialistanan di Merka ku ta traha spesialmente den e area di dwarslaesie. ASIA tambe ta hopi interesa den kon nan por yuda Karibe sea ku nan eksperensia, kontakto òf rekurso ku nan tin komo organisashon i profeshonalnan.
E bishita di Fundashon Alton Paas na Argentina a sirbi komo un komienso di kontakto i relashonnan internashonal pa por fasilitá yudansa no solamente pa Kòrsou pero hinter Karibe ku pa proksimo kongreso den sèptember 2020. Si tur kos kana segun plan lo por inisia e plataforma di Karibe aki pa por sigui yuda mehora kalidat di bida di personanan ku dwarslaesie den Karibe.


text:
E news anchor di 52 aña a revela e feliz noticia cu el a bira tata riba su Instagram hunto cu e potretnan di su yiu homber, Wyatt Morgan Cooper. E periodista a welcome Wyatt dialuna, cu a bin na e munda aki via un ‘draagmoeder’, y el a revela tambe e gran noticia den su programa Anderson Cooper 360.
E tata yen di orguyo a bisa cu Wyatt a pisa 7.2 liber y cu e ta sweet, soft y saludabel den un anuncio emotivo na CNN. E baby tin e nomber di su tata cu a muri tempo cu Cooper tabatin 10 aña y e ta spera di por ser mesun bon tata. E di dos nomber Morgan ta di parti famia di su mama, y e sa cu ambos tabata gusta e nomber pasobra recientemente el a haya un lista cu nan a traha hunto 52 aña pasa tempo cu nan tabata pensa un nomber p’e.
Anderson Cooper a pensa cu nunca paternidad lo ta un posibilidad p’e mientras e tabata creciendo. Como un ‘gay kid’, el a pensa cu no tabata posibel pa tin un yiu, y e ta gradicido na tur esunnan cu a habri e caminda, y e dokter- y enfermeranan y tur esunnan involucra den e nacimento de su yiu, el a skirbi riba su Instagram.
Sin embargo e ta hopi agradecido na e ‘draagmoeder’ cu a carga Wyatt, y cu a cuide cu amor y ternura. E ta un bendicion extraordinario loke e y tur e ‘draagmoeders’ ta duna na e famianan cu no por tin yiu, Anderson a bisa. E mes tin un bunita famia, un esposo y yiunan maraviyoso, y e ta increiblemente agradeci pa tur e apoyo cu nan a duna Wyatt y tambe na dje. Su famia tin e bendicion di tin e famia aki den nan bida.


text:
Minister Dangui Oduber
Aruba Health App ta sigui cu inovacion pa facilita biaheronan a traves di un MOU firma cu OK2Roam!
ORANJESTAD – Den luna di augustus Departamento di Salud Publico a firma un Memorandum of Understanding (MOU) cu e compania OK2Roam. E compania di OK2Roam tin un plataforma digital cu lo realisa e tarea di verifica e PCR test di e pasaheronan a traves di nan laboratorionan rond mundo cu ta acredita. E programa aki lo ta un programa piloto cu lo wordo lansa den luna di november y lo tin un duracion di 12 luna.
E unico cos cu e biaheronan mester haci ta scohe un di e laboratorionan cu ta aproba pa Gobierno di Aruba pa tuma un PCR test. E red grandi internacional di e laboratorionan aki ta wordo proporciona pa VFS Global. E Sistema aki lo funciona similar cu e Common Pass cu ta wordo uza pa biaheronan di e aeroliña di Jet Blue y e por ta un otro opcion pa nan tambe.
Unabes e biaheronan bay di acuerdo pa haci uzo di OK2Roam, nan informacion di entre otro nan PCR test y nan vacuna lo wordo procesa riba OK2Roam riba su plataforma digital. Despues cu e biaheronan haya nan resultado di laboratorio, nan lo ricibi un codico cu lo mester wordo yena den e plataforma di ED card online.
E desaroyo aki lo bay facilita henter e proceso di entrada na Aruba pa e pasaheronan. E pasaheronan ya no mester warda mas pa nan resultado di e PCR test wordo acepta y e upload di e certificado di e test ta keda pa pasado.
Minister di Turismo y Salubridad Sr. Dangui Oduber a expresa cu e idea ta uno hopi bon y simpel y cu Aruba ta encanta pa ta e pioneronan hunto cu OK2ROAM y VFS Global. E minister a sigui bisa cu esaki lo yuda Aruba duna su bishitantenan un mihor experencia na nan yegada na nos isla den aeropuerto. Danki na e presencia mundial di VFS Global, Aruba lo bay atrae mas bishitantenan cu ta biaha di partinan leu. E biaheronan aki generalmente lo keda pa un period mas largo y ta gasta mas, asina Minister Oduber a expresa.


text:
Termino Femicidio ta keda uzá durante protestanan grandi na Latino Amerika.
Hulanda: Den programa di “podcast” ku e reportero hudisial Saskia Belleman huntu ku Wilson Boldewijn riba e tópiko Femicide, Saskia a splika ku a hasi un enkuesta nan skolnan i e resultado di esaki tabata ku 1 di 10 hóben ta pensa ku nan por dal un hende muhé pa un òf otro motibu. Saskia a bisa ku naturalmente, e hóbennan aki tur tabata hòmber.
Segun Saskia, netamente e pensamentu aki ta sigui desaroyá segun e hóbennan aki ta kresé i ta kondusí na “femicide”. “Femicide” ta e termino ofisial ku ta keda uzá na mundu ora un hòmber mata un muhé.
Hopi hòmber ta pensa ku muhé ta nan propiedat i komo tal, nan por hasi kiko ku nan ke, ora nan ke ku nan. Saskia a splika ku na Hulanda, kada 8 dia, un muhé ta keda matá pa un hòmber na Hulanda. Mayoria di e kasonan tin di haber ku e hòmber, no por aseptá ku e muhé ke terminá e relashon òf paso e muhé a kòrtá su orea.
E problema aki, ta mas serka di nos ku nos ta pensa, Saskia a bisa. Hopi biaha nos tin e persepshon ku hòmbernan Hulandes ta mas trankil ku hòmbernan di manera Spaña, Mexico i Fransia kaminda tin un kultura di machismo.
Na paisnan aki, tin mas protesta. Protestanan grandi i mas visibel. Bèrdat e paisnan aki tin mas krimen kontra di hende muhé paso nan ta mas grandi i tin un kultura di machismo ta biba. Pero di otro banda, segun Saskia, bo ta mira mas tantu hende ta sali na banguardia di hende muhénan tambe na e paisnan aki. Ta protestanan grandi tin riba kaya durante dianan. Na e paisnan aki, akshonnan ta tumando lugá pa konsientisá e pueblo tokante e termino “femicide” i kiko esaki ta nifiká. Segun Saskia, ora bo duna un problema un nòmber, esaki ta keda rekonosé i ta mas fásil pa komo pueblo pa bo yega na un solushon e ora ei.
Saskia a splika ku na mei 2022 tabatin un protesta na Hulanda kaminda 3400 a manifestá pa para “femicide”. Kisas bo ta pensa ku ta un kantidat grandi di hende pero esaki no ta nada di kompará ku otro paradanan di protesta ku tin manera “black live matters”.
Mester kuminsá konsientisá nos muchanan for di chikí pa respetá otro. Prinsipalmente respetá e muhé kual engeneral, ta keda mirá komo e sekso di mas debil kual ta pone kisas ku e hòmber ta pensa ku e por dal e, ora e ke. No por ta asina ku un di kada 10 hóben ta pensa ku nan por dal un muhé. Un hóben ta dimas, segun Saskia meskos ku kada “femicide” ta di mas.


text:
Presidente di Colombia, Ivan Duque, a informa cu Colombia lo cuminsa e campaña di vacunacion contra covid-19. Duque a bisa cu durante su discurso via television cu gobierno a dicidi di delanta e calender di vacunacion.
E campaña di vacunacion na Colombia a cuminsa simannan despues di cu pais manera Chile y Argentina lo cuminsa cu nan. E trahadornan di salud di Colombia lo ta e prome pa ricibi e vacuna.
E pais a ricibi nan prome 50.000 dosis di vacuna Pfizer/BioNTech. Duque a bisa cu e gobierno a dicidi di pone e campaña di vacunacion na ciudad di Montería y Sincelejo, nort di e pass, pa señala cu e vacuna ta destina rond henter e pais.
Ciudad grandi manera Bogota, Medellin y Cali lo cuminsa vacuna nan residente. Veronica Machado, enfermero di unidad di ICU di Hospital Universitario Sincelejo, lo ta e prome colombiana pa ricibi su prome dosis.
E brote di covid-19 na Colombia ta e di dos di America Latina, segun un contamento di caso confirma pa Universidad Johns Hopkins. Actualmente a raporta 2.198.549 caso y 57.786 morto na Colombia, segun la Universidad Johns Hopkins.


text:
Pa contribui cu comunidad di Aruba, Fundacion Dominicana Arubanse Juan Pablo Duarte ta organisa nan evento di donacion di comestibel.
Durante e temporada aki, nan ta ricibi donacion di comestibel te cu 18 di december. Manera tur aña e evento aki no por keda afo, unda ta haci un famia den necesidad feliz den tempo di Pasco y aña nobo.
E fundacion ta tuma producto den bleki manera tuna, soseishi, maishi, aros y e productonan di prome necesidad.
Por entrega e productonan na nan oficina cu ta situa patras di Botica Oduber, den van Leewenhoekstraat number 3. Pa mas informacion por yama 582-5890, pero tambe nan tin un cuenta bancario cu ta RBC 4473094 si kier haci donacion di placa.


text: Diasabra atardi a drenta informe di cu un mucha di apenas 2 aña lo ta hogando den un piscina na un cas na Malmokweg, mesora a dirigi tanto polis como ambulans na e sitio. Na yegada di e patruya a nota cu e mucha su color ta bleek pero e tabata halando rosea, mirando cu ainda e ambulans no a yega a pidi esaki yega cu mas urgencia. Polis a opta mirando e condicion mihor nan mes a cuminza coy direccion di hospital. Na caminda pa hospital e paramediconan a tuma e mucha y a cuminza stabiliza e mucha y a bira bay hospital cu urgencia. Na yegada di e ambulans na hospital a nota cu e mucha ta stabiel pero nan a sigui paden cun’e pa observacion.


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 30 di òktober 2022.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 30 di òktober 2022.
Kompilá: djasabra 29 di òktober 2022, 05:00 o.l. (09:00 UTC).
Tempu: Por lo general parsialmente nublá ku chèns pa algun yobida.
Temperatura máksimo lo alkansá 30ºC i temperatura mínimo 25ºC.
Solo ta sali 06:28 i ta baha 18:11 o.l.
Bientu: For di direkshon generalmente wèst, de bes en kuando direkshon variá i por lo general suak te moderá; forsa 2 te 3 (7 te 19 km/ora, 4 te 10 nudo).
Situashon general: Un disturbio na nivelnan abou di atmósfera lo sigui influensiá e kondishonnan atmosfériko lokal pa desaroyo di nubianan signifikante durante próksimo dianan. E nubianan aki lo krusa riba nos region i trese momentunan di yobida riba partinan di nos isla. Algun di e yobidanan lo ta generalmente moderá te posiblemente fuerte na áreanan limitá. Ademas, e forsa di bientu lo keda relativamente suak den e siguiente dianan i lo bai suplá for di direkshon sùitwèst.
Kondishon di laman: Por lo general trankil ku altura di olanan entre 0.5 i 1.5 meter (2 pa 4 pia). Bientu mas fuerte riba lo generá olanan relativamente mas haltu na kostanan sùit i wèst.
Sistemanan tropikal signifikante: Un disturbio den desaroyo riba parti ost di Karibe ku posibilidat pa intensifiká i bira un siklon. Servisio Meteorológiko Kòrsou ta sigui vigilá e posibel desaroyo di e sistema aki.
Fenómeno spesial: Ningun.
Perspektiva te djaluna mainta: Parsialmente nublá ku chèns pa un áwaseru lokal, miéntras bientu lo suplá for di un direkshon wèst i suak.
Meteorólogo: Luciano


text:
Gobierno a tuma nota via prensa cu sindicato di Elmar ta menasa cu accion pa motibo di asunto di personal di Elmar. Gobierno ta lamenta e actitud aki profundamente. Accionnan na Elmar, na unda ta menasa cu baha coriente y pone Aruba plat ta accionnan extremo cu por wordo hustifica solamente den casonan excepcionalmente extremo.
Si sindicato tin un pregunta of problema tocante asuntonan di personal, e mester cana e caminda corecto y bati na porta di Directie di Elmar. Y si esaki no sali afo, ainda sindicato por bati na porta di Hunta di Comisario di Elmar. Sinembargo, e sindicato a dicidi di bay via prensa na una e ta manda un menasa cu lo pone Aruba plat. Esaki ta un acto hopi iresponsabel cu no por wordo tuma na serio.
Gobierno di Aruba, ni e mandatario encarga cu energia, Prome Minister Evelyn Wever-Croes, ta bay over di asuntonan di personal di Elmar. Den e caso aki, Gobierno di Aruba, ni e minister encarga ta na haltura di locual ta e problema tampoco. Ta via prensa a tuma nota di un menasa cu lo pone Aruba plat, cu ta un menasa directo pa pueblo tambe.
“E Gobierno aki ta un Gobierno responsabel y serio. Nos ta spera tambe responsabilidad y seriedad di nos ‘partners’ den tur nan accionnan. Sindicato difinitivamente tambe ta un partner
por lo tanto, nos ta spera accionnan responsabel y serio di nan parti tambe. Den e caso aki, Gobierno di Aruba no ta esun cu ta atende e tema di personal, Gobierno no ta atende cu e problematica cu e sindicato tin. Pero Gobierno difinitivamente lo percura cu lo no baha coriente y pone Aruba plat pasobra esaki ta haci daño na nos comunidad y na nos economia. Aruba ta enfrentando retonan grandi y ta solamente si nos mustra seriedad y responsablidad nos por sali afo y hunto brinda Aruba bienestar pa tur”, Prome Minister Evelyn Wever-Croes a duna di conoce.


text:
Subsidio di Salario – Januari 2021
Dunado di trabou por aplica pa subsidio di salario den januari
SVb ta informa cu desde diaranson, 20 di januari, 2021 pa 9‘or di mainta y te cu diaranson, 27 di januari, 2021 na fin di dia (11:59 PM) por aplica pa subsidio di salario pa luna di januari. Tur dunado di trabou cu ta bin na remarke pa aplica pa subsidio di salario ya caba a ricibi un notificacion di SVb.
Tur rekisito pa subsidio di salario a keda mescos pa luna di januari:
- E compania a wordo afecta den un forma negativo pa motibo di COVID-19;
- E compania tin un perdida di entrada premira di por lo menos 25% den e luna di e subsidio;
- E compania no ta permiti pa retira empleado pa motibonan socio-economico;
- E compania ta paga e empleado minimal 60% di su salario;
- E compania y tur empleado ta registra na SVb riba 15 di maart 2020;
- E compania ta registra na Departamento di Impuesto y tin un persoonsnummer;
- E compania ta cumpli cu pago di impuesto y primanan social di e luna corespondiente cu a aplica pa subsidio;
- E compania mester aplica pa e subsidio;
- E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
Pa por aplica pa subsidio di salario pa luna di januari e dunado di trabou mester a cumpli cu e pago di tur prima y seguro social pa luna di mei te cu december, 2020. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa paga e primanan aki.
SVb un biaha mas ta pidi tur dunado di trabou pa tuma nan tempo y lesa e notificacion, y especialmente e checklist, bon prome cu bay aplica pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Pago di subsidio di salario pa luna di januari di parti di SVb pa e dunado di trabou ta wordo ehecuta diariamente segun cu e aplicacion di e compania keda aproba. Dunado di trabou ta responsabel pa verifica cu su cuenta di banco y tur salario di su trahadonan ta corectamente registra na SVb.
NOTA ADICIONAL PA TENE NA CUENTA
SVb ta recorda tur dunado di trabou cu ta indispensabel pa entrega e declaracion di entrada mediante e declaracion di BBO y entrega esaki corectamente pa evita eror den calculacion di e perdida di entrada. Si na momento cu SVb haci e control di e perdida di entrada keda constata cu no a haci declaracion di BBO pa e luna cual a ricibi subsidio di salario, SVb lo tin cu vorder bek e suma completo cu a ricibi na subsidio di salario pa e luna en cuestion.
Bo tin pregunta?
Mail nos Service Center na loonsubsidie@svbaruba.org.
Bo kier lesa mas tocante e programa di Subsidio di Salario?
Por lesa mas akinan: https://www.svbaruba.org/subsidio-di-salario/.


text:
KRALENDIJK – Honor a toka na e ekiponan s.v. Uruguay di Antriòl Pariba i s.v. Young Boys di Nort Saliña, pa inisiá kampionato 2020-2021 di futbòl di nos isla djabièrnè awó 28 ougùstùs den Stadion Kralendijk na Playa.
E partido insial di e kampionato ta kuminsá 8’or anochi despues di e seremonia di apèrtura ofisial di e temporada.
E kampionato ta dediká na s.v. ATC di Tera Kòrá, ya ku e último kampionato no a finalisá o sea ku esaki a keda kanselá.
Pa e motibu aki e kampionato 2020-2021 ta dediká na s.v. ATC.
Despues di e promé partido djabièrnè, djadumingu awó 30 di ougùstùs e di dos partido di e kampionato, esaki pa 7or anochi den Stadion di Playa, ora ku e ekiponan ATC di Tera Kòrá i e peruanonan di Arriba Perú topa otro pa promé bia den e kampionato.
Un yamada na e fanatikada i habitantenan di e bario di Tera Kòrá pa yena Stadion pa apoyá boso ekipo ku e kampionato ta dediká na dje.
Éksito na e ekiponan den e kampionato.
KRALENDIJK – Honor a toka na e ekiponan s.v. Uruguay di Antriòl Pariba i s.v. Young Boys di Nort Saliña, pa inisiá kampionato 2020-2021 di futbòl di nos isla djabièrnè awó 28 ougùstùs den Stadion Kralendijk na Playa.


text:
Corte
Home Corte
Resumen di casonan den Corte di Prome Instancia riba 1 december 2022
Corte di Prome Instancia 1 december 2022 Horario Sospechoso Acto Castigabel 08.30 J.G.M. G.M. ta wordo acusa di a haci uso di un acta falso di...
Resumen di casonan den Corte di Prome Instancia riba 2 december 2022
Corte di Prome Instancia 2 december 2022 Horario Sospechoso Acto Castigabel 08.15 S.C.St.J.A. S.H.S. S.C.J.St.J.A. Uitspraak 08.30 J.A.H. C.M.M. U.R.F. H. y M. y F. ta wordo acusa di a viola ley di...
Fiscal a exigi 10 aña di prison pa esun cu a tira – Tiramento...
ORANJESTAD – E trio homber I.K.(23), D.J.(16) y J.K.(21) a presenta dilanti Hues pa duna cuenta pa e delito serio cu nan a haci....
Corte di Prome Instancia 24 november 2022
Horario Sospechoso Acto Castigabel 08.30 C.F.A.G. J.R.J.C. G. y C. ta wordo acusa di a planta cannabis den e periodo di prome di juni 2020 te 5 di december 2020....
Accion di entrega di arma di candela
Posesion di arma di candela descontrola ta un problema na Aruba. Banda cu e uso di arma ta hiba na incidentenan serio, posesion di...
Castigo a baha: Acusado Jafet a grita ora Hues a bisa e castigo ...
ORANJESTAD – Awe mainta Hues a dicta sentencia den e caso penal cu Ministerio Publico a cuminsa contra e homber Arubiano Jafet Cabrera Baez...
40 luna di prison pa trio cu a importa 28.9 kilo di marihuana
ORANJESTAD – Recien Corte di Husticia a dicta sentencia den e caso penal cu Ministerio Publico a cuminsa contra e muher Venezolano Y.M., e hombernan...
Resumen di casonan den Corte di Prome Instancia riba 18 november 2022
Corte di Prome Instancia 18 november 2022 Horario Sospechoso Acto Castigabel 08.30 R.C.R. R. ta wordo acusa di intento di homicidio y maltrato cu un arma riba 4 di juni...
Resumen di casonan den Corte di Prome Instancia riba 16 november 2022
Corte di Prome Instancia 16 november 2022 Horario Sospechoso Acto Castigabel 14.00 F.D.G. E.A.M. Pro forma. G. y M. ta wordo acusa di importacion di mas cu 43 kilo di cocaina...
Mas laat relato completo: Fiscal a baha pisa riba famia cu tabata bende droga
ORANJESTAD -- Fiscal a caba di exigi 3 aña di prison pa e homber S.J.A., 6 aña pa e dama S.S.A. y 10 aña...


text: Pa basta dia caba tin cantidad di kiebronan y ladronicia cu a bin ta tuma lugar den area di Piedra Plat y otro partinan den vecindario, evidencianan laga atras y testigonan cu a duna descripcion polis a logra saca afo cu aki ta trata di e mesun persona cual riba caya ta ser yama “Koki” despues di a emiti orden di su buskeda y detencion diamars merdia un patruya atento a logra mir’e y mesora a bay detene como sospechoso di varios caso di kiebro cu ladronicia. A solicita e vehiculo di transporte cu a bin buske y pueblo por ta un poco mas sigur pa algun dia pasobra lo no dura mucho cu e lo ta riba caya bek.


text:
Kralendijk- E propietaria di Zeezicht i tambe ruman di e konosido politikonan Toon i Jopie Abraham den e wikent largu tras di lomba a bai sosegá. Syvlia a yega e edat respetabel di 86 aña. Ela nase aña 1934, komo yu muhé mayó di Djul ku Da Abraham.
Sylvia, den pasado a traha na Kòrsou entre otro na e joyeria prestigioso Spritzer & Fuhrman, promé ku e mes a bira menedjer di e brènch na Boneiru. Despues di esaki ela kumpra Zeezicht Bar & Restaurant den seno familiar. Bou di su ekargo, e kompania aki a krese konsiderablemente.
Sylvia ta e di 3 ruman den e rumanan Abraham ku a fayesé den un tempu relativamente kòrtiku. Toon i Julian Abraham a fayesé promé ku Sylvia.
AworBonaire ta manda palabra di kondolensia i ta deseá forsa na e famia.


text:
Bo ke hasi ideanan realidat i sigum Krese? Bo tin gana pa enkará un desafio nobo? Delta Security & Hospitality ta un kompania di siguridat ehemplar situá na Boneiru i aktivo na Boneiru i Kòrsou. Nos klientenany ta konsisti di entre otro hotèl, skolnan, instansianan di kuise medio i negoshinan privà.
Komo patrouille bo la ta responsabel pa differente post i e servisio di siguridat ku ta ser duná, huntu sòru ku tur post tin un bewaker. Bo lo registrá kambionan den skèdjel huntu ku bo hehe. Bo ta monitoreá alarma i bo ta hasi e response di esaki huntu ku e registration. Bo ta asisti ku transport di balon i bo ta sòru pa un cambia di warda limpi.
Bo kompetensianan: Bo ta papia Hulandes, Ingles I Papiamentu
- Flèksibel
- Bo por hèndel strès
- Fuerte konvikshon pa transmití
- Un teamplayer
- Bo tin reibeweis B
- Bo tin un Deklarashon di Bon Kondukta
- (VOG) òf bo por pidi unu. Bo ta dispuesto pa sigue e kurso di patrouille Tambe bo por indentifiká i antisipá problemanan i bo por sulushoná nan trankil i kompetentemente. Bo tin:
- Nivel di MBO pa trata i pensa
- Eksperiensia den un funshon similar – Estudio di “Beveiliger niveau 2” Kiko nos ta ofrese bo?
- Un funshon interesante den e sektor di siguridat den un kompania ku ta den kresimentu
- Un ambiente laboral informal yen di desapoyó.
- Traha huntu ku koleganan ku ta hasi nan trabou ku pashon I orguyo apresio. Un kompensashon apropiá p’e kontribushon ku bo ta duna pa nos kresimentu. Mas informashon òf bo tin interes? Turma kontakto ku mos nos departamento di rekursonan humano via telefoon òf whatsapp +599 701-4150 of mail je cv naar rayen@deltasecuritybonaire.com


text:
Minister Glenbert Croes diamars ultimo durante su rueda di prensa, a anuncia cu WEB Aruba NV y EAGLE LNG a yega na un acuerdo y cu dia 9 di december lo tin e ceremonia di e firmamento durante un rueda di prensa na Nicolaas Store. Un iniciativa cu a cuminsa ya caba for di 2016 sin cu nunca a logra cristalisa. Pero tabata na 2020 cu Gabinete Wever Croes 1, bou liderazgo di nos Minister President encarga cu Energia, a cuminsa cu proceso di un “Request for Expression of Interest” pa cu sea un posibel reapertura di nos Refineria of otro industrianan alternativo. Durante e proceso aki diferente opcionnan a bin riba mesa. Y despues di un proceso scrutinario, EAGLE LNG a wordo scogi pa sigui negocia cu ne pa posibel introduccion di gas aki na Aruba.
E proyecto di LNG ta di vital importancia pa Aruba. Y awe orguyosamente Gobierno di Aruba por anuncia cu WEB Aruba NV y EAGLE LNG a yega na un acuerdo pa cambia Aruba for Heavy Fuel Oil pa LNG (Liquid Natural Gas).
EAGLE LNG ta bay inverti alrededor di $110 miyon dollar. 200 miyon florin cu EAGLE LNG ta inverti den e infrastructura di proyecto aki pa Aruba por ricibi gas natural.
Kico e ta significa pa Aruba:
Pa Aruba e ta di vital importancia. Pa WEB Aruba NV e lo significa pone un fin na uzo di Heavy Fuel Oil. Ora nos ta papia di proteha nos Medio Ambiente, ora nos ta papia di stabilisa tarifa di awa y coriente, ora nos ta papia di yuda WEB opera a base di procesonan mas limpi y eficiente cu lo yuda e operacion di WEB enormemente den p.e. gastonan di mantencion, LNG ta di vital importancia.
Cu e acuerdo aki, WEB Aruba NV lo cumpra gas na un prijs historicamente mucho mas abou cu WEB a yega di cumpra na Heavy Fuel Oil, garantizando y stabilisando un prijs di awa y coriente sumamente beneficioso pa henter nos comunidad.
Pero ademas cu e ta di vital importancia pa WEB Aruba NV, e ta di suma importancia tambe pa RDA. Awo cu EAGLE LNG a yega na un acuerdo cu WEB Aruba NV, e negociacionnan ta cuminsa pa loke ta trata e inversion di e infrastructura cu lo bin riba tereno di RDA.
Cu introduccion di LNG na Aruba nos ta rumbo pa introduccion di Hidrogeno na Aruba.
E transicion ta di Heavy Fuel Oil pa LNG tin como e meta final di yega na Hidrogeno. Pero nos tin un caminda pa cana di transicion. Un di e decisionnan di mas importante cu nos ta tumando ta di laga Heavy Fuel Oil y Diesel pa pasado unda cu lo uza e LNG como e ‘transition fuel’. Y esaki combina cu e energia alternativomanera energia solar y di biento, lo suminstra WEB tur e energia cu e mester, rumbo introduccion di Hidrogeno cu ta e meta final.
Nos ta transformando nos Pais, haciendo Aruba un isla mas limpi, pa nos mes y nos futuro generacionnan stabilisando tarifanan di awa y coriente pa henter comunidad cumprando e gas for di EAGLE LNG.
E proyecto aki ta trece nos mas cerca tambe di un posibel reactivacion di nos Refineria cu tambe mester wordo opera riba energia limpi y alternativo, cu tecnologia moderno protehiendo nos medio ambiente a base di gas.
E acuerdo aki cu EAGLE LNG, ta crea un industria adicional pa Pais Aruba esta di por bay haci ‘bunkering’ pues almacenimento di gas aki na Aruba convirtiendo Aruba como e puerto unda p.e. Cruseronan por abastace nan necesidadnan. Aruba por bira e ‘tankstation’ den Caribe pa suministro di gas.
E cantidad di cuponan di trabou cu e lo genera cu construccion di e planta lo ta alrededor di 200. Nos lo tin e EAGLE LNG desk na DPL disponibel pa intermedia pa nos hendenan local y nos contratistanan local bin na remarca prome. E lo no ta manera den pasado cu ta un compania so ta haya tur trabou na refineria. NO!
Tur lo haya un fair chance aki na Aruba pa nos haya e spin off economico cu nos Pais mester di dje.
Minister Glenbert Croes: “E ta un proyecto sumamente importante pa un Aruba cu ta stima su medio ambiente, cu lo produci energia a base di energia limpi.”


text:
09 Mar Bakunashon ta kuminsá na Fundashon Birgen di Rosario
Fundashon Birgen di Rosario ta informá ku 11 di mart 2021 nos ta kuminsá ku e prome buèlta di bakunashon di nos habitantenan í nos personal di e lokalidatnan Habaai i Nos Lanterno.
Ta bai bakuná solamente e klientenan ku e kliente mes i/òf su famia i/òf su persona di kontakto a duna pèrmit pa bakuna.
E tim di e proyekto di bakunashon di gobièrnu ta bakuná riba e dia aki i ta bin den Habaai pa bakuná mas ku 100 kliente i miembro di personal.
Por fabor di tuma nota ku dia 11 di mart 2021 no ta bai tin bishita pa e klientenan ni no por trese paña of kualkier otro kos pa e klientenan.
Despues di e bakuna e personal di Birgen lo informá kada famia i/o persona di kontakto kon a bai ku nan ser kerí.


text:
Awe Banco Central di Aruba (BCA) a publica “State of the Economy” pa e prome trimester di 2022. E publicacion aki ta duna un resumen di e desaroyonan economico local y internacional di e periodo aki. E puntonan mas importante relaciona cu e parti domestico ta presenta abou, incluyendo un resumen di e indicadornan economico principal.
Durante e prome trimester di 2022 economia di Aruba a crece cu aproximadamente 16,2 porciento ora compara cu e prome trimester di 2021. E expansion aki a ser stimula primordialmente pa un recuperacion fuerte den e sector turistico. E aumento trimestral di e Producto Bruto Domestico (PBD) a sa di mantene su trayectorio di crecemento desde e di dos trimester di 2021.
E aumento den actividadnan turistico a keda refleha den e subida acelera den e cantidad total di turista y den e cantidad total di anochi di turista, cual a conduci na desaroyonan positivo den sector hotelero y den ingreso turistico. Aruba a ricibi un total di 233.666 bishitante, un aumento di 108,0 porciento compara cu e prome trimester di 2021. E cantidad total di anochi di turista a casi redobla compara cu e prome trimester di 2021, yegando na un nivel di 1.828.141 anochi. E aumento di 62,2 porciento den e tasa di ocupacion di hotel y e crecemento den e promedio di tarifa diario pa US$ 355,39 a conduci na un subida significativo di 161,7 porciento den ingreso hotelero pa cambernan disponibel den e prome trimester di 2022. Pa e mes un periodo, ingreso turistico total – manera ta ser midi den ingreso turistico y registra den e balansa di pago – a subi cu 92,0 porciento te na Afl. 874,8 miyon.
Proporcionalmente, indicadornan relata na consumo tambe a mehora, reflehando e recuperacion economico continuo. Durante e prome trimester di 2022, casi tur indicadornan relata na consumo a demostra mehoracion compara cu e mes un periodo den 2021, dunando asina señal di e recuperacion economico continuo. Aumento den demanda cu a surgi for di e desempeño positivo den turismo a conduci na subidanan drastico den entrada procedente di BBO y BAVP (+33,3 porciento) y di impuesto riba mercancia (+30,4 porciento), di balor total di importacion di mercancia (+40,3 porciento) y di cantidad di transaccionnan di I-Pago (+41,6 porciento).
Ademas, empleo como tambe consumo domestico di awa a demostra crecemento acelera, mientras cu consumo domestico di electricidad a recupera. Desaroyo riba mercado di credito a duna indicacion di demanda di consumo mas lento, manera por observa den caida di 3,6 porciento y di 6,5 porciento den respectivamente prestamo personal y prestamo pa auto. E Indice di Confiansa di Consumido a refleha e contraccion den credito di consumido, ya cu consumido na Aruba tabata un poco mas pesimista durante e prome trimester di 2022 compara cu e mes un periodo den 2021.
Inflacion na Aruba ta subiendo
Inflacion na Aruba a bini ta aumentando desde inicio di 2021 den un paso mas modera. Inflacion midi na luna di maart 2022 y compara cu maart 2021 a yega na 4,0 porciento. Ora di midi e inflacion como cambio den porcentahe den promedio anual di e tasa di inflacion pa e periodo di maart 2021 pa maart 2022, inflacion na Aruba ta jega na 2,1 porciento na final di maart 2022. E tasa di cambio real di florin Arubiano vis-à-vis dollar Americano ta continua su trayectoria di bahada den e prome trimester di 2022, mehorando asina e posicion competitivo di Aruba compara cu Estados Unidos.
E mehoracion aki den e posicion competitivo ta resultado di e situacion cu prijsnan di consumo na Estados Unidos ta aumentando mas rapido cu esunnan na Aruba. Na maart 2022 e promedio anual di e tasa di inflacion na Estados Unidos a suma na 6,2 porciento, compara cu un aumento di 2,1 porciento na Aruba.
Transaccionnan internacional a resulta den entrada substantial di divisas
Durante e promer tres lunanan di 2022 transaccionnan internacional a traves di banconan comercial a resulta den entrada significante di divisas na balor di Afl. 402,9 miyon. Tanto e cuenta coriente como e cuenta financiero di e balansa di pago a ser impacta positivamente, registrando un un fluho netto di divisas na balor di Afl. 272,7 miyon (2021 promer trimester: Afl. 92,3 miyon surplus).
E fluho di entrada riba e cuenta financiero durante e promer trimester di 2022 a surgi principalmente di un prestamo procedente di Gobierno Hulandes (registra den balansa di pago bou di “otro inversion”) na Gobierno di Aruba pa cubri su debenan externo cu ta vence den 2022. Esaki ta forma parti di e acuerdo cu Gobierno di Hulanda. E sub componente “otro inversion” a resulta den un fluho di entrada neto na balor di Afl. 292,6 miyon, den e periodo bou di revision, cual a ser parcialmente compensa pa inversion den portfolio (salida neto di Afl. 40.9 miyon cual ta asocia cu pagonan saliente relata na pagonan di bono di Gobierno di Aruba) y transferencia riba cuentanan bancario den exterior (salida neto di Afl. 38.6 miyon).
Mientras deficit financiero publico a reduci, e debe di gobierno ta expande
Durante e promer trimester di 2022, y basa riba riba informacion disponibel, e operacionnan finaniero di Gobierno a conduci na un reduccion di e deficit financiero te na Afl. 52,0 miyon, compara cu Afl. 162,7 miyon na final di e mes un periodo di e aña anterior. Ingresonan total a aumenta cu Afl. 48,2 miyon, alcansando e nivel di Afl. 271,2 miyon na final di e promer trimester di 2022. No obstante, ingresonan total ainda a keda bou di nivel di ingreso di promer trimester di 2019 (-10,4 porciento).
Pa e promer trimester di 2022, e total di gastonan publico a mengua cu Afl. 63,5 miyon, alcansando e nivel di Afl. 319,7 miyon, debi pa gran parti na contraccion den subsidio y transferencia como tambe den transferencia pa AZV. Na final di e promer trimester di 2022, e debe publico a aumenta cu Afl. 360,2 miyon, jegando e nivel di Afl. 6.015,8 miyon, cual ta representa un crecimento di 6,4 porciento compara cu december 2021. Un expansion di Afl. 336,9 miyon den debe externo y un engrandecemento di Afl. 23,3 miyon den debe domestico a causa aumento den debe. E desaroyonan den debe publico a resulta den proporcion di debe pa Producto Domestico Bruto di 103,3 porciento na final di e promer trimester di 2022. Pues, aunke e sosten di liquides for di Hulanda den forma di prestamo a facilita e operacionnan financiero y e obligacionnan di gobierno, e prestamonan adicional a debilita e posicion financiero di Gobierno di Aruba aun mas.


text:
ORANJESTAD, Aruba
Parlamentario Endy Croes ta hasi apelacion riba nos comunidad pa nos uni. Cu tur hende mirando den e mesun direcion luchando pa e mesun causa comun nos ta logra. Mundo henter ta den un crisis di corona virus unda nos a ricibi algun sigñal di nos Todo Poderoso. Ningun di nos ta compronde esaki ainda. Kiko e sigñalnan aki ta significa pa humanidad? Kiko e mensahe ta? Un dia nos lo compronde. Nos ta bringando un enemigo cu nos no por ni mira. Mihor forma pa bringe y controle ta pa Keda Cas! Stop di Plame! Parlamentario Endy Croes sinembargo ta precupa cu un porcentahe di nos propio hendenan no ta obedese ordo di nos gobierno y dirigentenan di nos pais. Nos tin un Minister Presidente Evelyn Wever Croes trahando incansabel dia y nochi pa proteha nos comunidad. Nos demas Ministernan tur trahando super duro dirigiendo e pais aki den momentonan sumamente dificil. Nos departamentonan y sigur DVG trahando incansabel. Nos personal trahando den salubridad hasiendo nan maximo esfuerso cu tiki descanso. Nos no kier ni pensa mes lokual ta tumando lugar na Italia y Spaña por ehempel. Unico cos cu pueblo mester aporta na dije ta Keda Cas y sigui instrucion. Si bo sali corda di mantene distancia, laba man, no sunchi y no braza. No bishita nos grandinan of esnan mas vunerabel. Pues no ta hopi lokual gobierno ta pidiendo y ta bogando pa pueblo por cumpli. Ban mustra nos grado di disciplina. Ban mustra nos sentido comun un pa cu otro. Ban mustra solidaridad pa cu otro. Momento nan dificil ta na caminda. Nos tur ta bay tin mester di otro riba e pida baranca aki pa hunto nos saca Aruba bek padilanti. Parlamentario Endy Croes ta hasi un plegaria na comunidad pa ban cumpli y hunto den harmonia nos traspasa e temponan dificil nos dilanti.


text:
Nos sa kiko mester pa nos ekonomia krese duraderamente. Wak: https://alexdavidrosaria.blog/2017/10/22/oecd-curacao-noncompliant-economic-reform-needed/ . Sinembargo ta difísil logr’é mientras ku tareanan ministerial ekonómiko ta repartí na e manera aktual. E minister di Ekonomia no tin instrumènt pa traha: e no tin e aspekto di forsa laboral (pa ami ‘labor’ ta antikuá) den su man, e no tin agrikultura i krio mientras peska ta repartí bou di dos ministerio, aspéktonan di energia un biaha ta kai bou di minister Presidènt minister di Finansa i parsialmente minister di Ekonomia, e no tin insentivonan ku por situmulá aktividat ekonómiko, aspektonan ekonómiko internashonal no ta transparentemente repartí i prinsipalmente e poderoso ministerio VVRP pa hopi aña a demostrá di no nesesariamente ta ‘in sink’ ku desaroyo ekonómiko.
Realidat ta ku mandatarionan tu usa nan ministerio i tareanan ministerial pa wak nan mes agènda i den esaki pone pia si ta nesesario pa koleganan. E problema ta surgi ku formashon di koalishon. Tur ke sali ‘ganadó’, haña mas tarea pa broma, i mas kompania estatal.
Partidonan for di awor mester forma un idea pa fortifiká e posishon di e próksimo minister di Ekonomia. Un minister ku banda di ekonomia manera aktualmente ta e kaso, tin e tareanan di forsa laboral, maneho energétiko, insentivonan finansiero pa ‘start-up’, inovashon i desaroyo/invershon ‘bèrdè’, planifikashon ‘smart’ di uso di espasio pa desaroyo ekonómiko i planifikashon via un ‘Planbureau’ di maneho sosio-ekonómiko largo plaso.
Probablemente mi no tin e fórmula perfekto. Pero sin kambio, e resultado ya ta konosí.
Willemstad, Kòrsou


text:
ORANJESTAD- Cu un danki di curason na tur nos miembronandi prensa pa nan cooperacion den publicacion di noscomunicado di prensa, pa informa pueblo di Aruba, cu den lunadi December venidero Lady Ruth ta bay comparti cu pueblo un biaha mas, un otro bunita show “Alegria di Ruthy 3".
Lady Ruth su di 3 ‘One woman show’ lo ta diaranson dia 14 di december e aña aki, den 2022, un aña cu triple celebracion pa Ruthy Vrieswijk-Bergen. Como e Poeta artista Lady Ruth, ta cumpli 50 aña den farandula na luna di februari di aña 2023, pero cu ta e luna di Carnaval di Aruba cu lo ta hopi yen di actividadnan carnavalesco, Ruthy ta celebr’e den e luna di december di e aña. Ela cumpli su di 65 aña di edad riba dia 23 di juni ultimo y dia 21 di december Ruthy y su esposo Johan ta cumpli nan di 45 aniversario di boda, cu ta boda di zafiro. Y cu culminacion di su 50 aña den farandula, Ruthy ta complace supublico cu a pidie pa un di tres show. ‘Three in One’.
E tema di e show lo ta “Holland-Aruba-Love with a touch of Christmas”. Ruthy lo deleita su publico cu musica, canto, bailey poemanan den 4 idioma atrobe, tanto poemanan nobo y canticanan cu e no a canta den su prome y ni di dos show. Pues, canticanan nobo aunke no di e aña 2022. Ruthy ta gusta sucancionnan bek den tempo. Lo sinti tambe pues e dushiambiente di Pasco.
“Alegria di Ruthy 3" lo tuma luga den Cas di Cultura y lo cuminsa pa 8or di anochi riba diaranson dia 14 di december. E biaha aki e show lo wordo carga pa un otro pianista, Lady Ruth lo tin como ‘Piano Man’ e conocido y famoso Amado Rosina cu su bunita trayectoria den como musico y cantante, un persona hopi conoci y stima pa su amigonan turista di hotel, como sudushi hendenan den nos dushi bario di Dakota tur dia, como cu Albert Croes ta keto bay recuperando di su kebrante di salud. Ruthy su team di demas musiconan ta consisti di: Jerry Diaz y Mario Alberto Kelly y tambe e homber cultural Stan Dabian ribawiri y of tamborin, etc.
E aña aki lo tin 3 artista invita : Ariana ‘Lady Ari’ Koolman-Chirino, El Duque Victor Samuel y Wim Steenhuis, e cara y curason bunita di ‘Djiespies Happy Hour’ cu tambe gusta canta. Alex y Irina Berkley lo baila un tango nobo y como personanantras di escenario lo t’ey Sranan Luty Martinez y Magda Nicolaas un biaha mas. Ruthy su mannan drechi encarga cu tickets naporta y e parti financiero lo ta Sranan Milly van Delden, Indra Balijn y Miriam Koolman, su amiganan pa semper.
Cu un danki diki gordo na tur cu ta haci e di 3 show aki posibel:Nan ta Departamento di Cultura Aruba (DCA), Sr. Siegfried Dumfries, UNOCA, Sra. Ray-Anne Hernandez, e artista bahistaAlex Bowen di Optica Moderna pa diseño di e ticketnan, Benjie Pick di La Moderna y Flora Market. E decor lo ta den man di e talentoso artista di obra di man sra. Bea Croes-Quilotte y John Freddy Montoya. Ticketnan ya ta obtenibel na tanto na Cas di Cultura, Plaza Bookshop, Boekhandel Van dorp y na Animal Shelter Wayaca.
E recaudacion di e benta di ticketnan e aña aki ta bay pa “Animal Shelter Aruba”. Nos animalnan di cas, manera cachocu pushi, tambe merece bon trato. Lady Ruth a cuminsa trahatrempan riba e proyecto aki, pa no mester di rush, teniendocuenta cu su atencion di curason pa su grandinan, su mayornancu e aña aki lo cumpli nan di 70 aña di feliz bida matrimonial den luna di november venidero.
Danki na cada un miembro di prensa pa boso presencia, atenciony cooperacion di curason pa nos como e ‘Poeta Artista Multifacetico’, Lady Ruth, cu hopi gradicimento na su humildecurason pa su 50 añanan den Farandula. Sin lubida danki na suesposo Johan Vrieswijk.
‘Holland-Aruba-Love One woman Show Alegria di Ruthy 3’. Here we come!!!
Nos show nr 3 ta dedica na 3 amiga cu ya no t’ey mas cu nosfisicamente, pero si den mente alma y curason : Sranan Guisela Croes, Melanie Thiel y e Poeta Artista Gwendy Sneek, di felizmemoria.
Cu un danki tambe alvast na e team dinamico di Cas di Culturacu sigur lo haci un bon trabao cu zonido, luz, etc..


text:
Saba
Saba
Saba ta e isla habitá di mas chikitu di e teritorio insular ku ántes tabata Antia Hulandes y ku awor ta un ‘bijzondere gemeente’ di Hulanda. Saba ta situá mas o ménos 30 kilometer sùitwèst di Sint-Maarten. E tin un diameter di 4,5 kilometer i un superfisie di 13 km2. Saba ta konsistí di un volkan na soño ku kuater kupel di lava. E bahadanan ta kasi e bahadanan vertikal ta forma kasi 90 grado ku laman ku laman i e kosta ta yen di baranka. E volkan Mount Scenery, ku su altura di 877 meter, ta e punto di mas altu di e isla i di henter Reino Hulandes. Saba tin mas o ménos 1400 habitante i mayoria ta biba den e kapital The Bottom. E beinam di Saba ta ‘The unspoiled queen’. Saba ta biba di turismo i for di 1988 e tin un fakultat di medisina, Saba University School of Medicine, ku ta risibí hopi studiante for di Merka.
Historia
Na aña 1493 Christobal Colón a opservá e isla Saba, tempu ku e Caribs i Arawak tabata biba riba e isla. Colón a yama e isla San Cristóbal. Un posibel splikashon pa e nòmber Saba ta ku tabata abreviá e nòmber komo S.†bal i ku tabata les’é komo Saba. Na aña 1632 Saba a wordu kolonisá door di hulandes. Na aña 1635 un barku ingles a noufragá serka di Saba i e sobrebibientenan tabata probablemente e promé habitantenan europeo. E poblashon di Saba ta desendé di diferente rasa entre nan katibu afrikano, hende di Eskosia, Irlanda i Zelandia. Kurioso ta ku un kuart di e habitantenan di Saba yama Johnson òf Hassell. Saba a pasa den diferente man di kolonisadornan. E tabata poseshon di Fransia, Spaña, Hulanda i Reino Uní di Gran Bretania, pa keda definitivamente den man di Hulanda na aña 1816. Na aña 1960 a konstruí un aeropuerto chikí na e punta nort di Saba (Flat Point), i esaki tin e pista di aterisahe pa tráfiko aéreo komersial mas chikitu di mundu (400 meter).
Ekonomia
Ku alrededor di 25.000 bishitante pa aña, e sektor turístiko ta kontribuí mas na e ekonomia di e isla ku kualke otro sektor. Saba tin algun posada, hotèl, kas pa hür i restorant. Saba ta konosí komo e “unspoiled Queen”(e reina vírgen) di Karibe. Saba ta prinsipalmente konosí pa su eko turismo, ku sitionan eksepshonal pa sambuyá, subi i keiru. Saba ta biba di turismo i for di 1988 ku e fakultat médiko, Saba University School òf Medicine (Universidat Skol di medisina di Saba) a bin riba e isla, e ta atraé hopi studiante for di Estado Unídos.
Bandera di Saba
E bandera di Saba ta konsistí di koló kòrá, blanku, blou i oro (hel). E parti ariba tin dos triángulo kòrá mes grandi ku ta kubri e dos puntanan parti ariba di e bandera; e parti abou tin dos triángulo blou mes grandi ku ta kubri e puntanan parti abou. E forma di djamanta meimei ta blanku i e tin un strea di oro di sinku punta. A skohe e koló aki pa simbolisá rikesa di e isla i e speransa pa un bon futuro. E strea ta representá e isla i e kolónan kòrá, blanku i blou ta simbolisá e konekshon ku Hulanda. E koló kòrá ta simbolisá tambe kurashi, union i forsa, miéntras ku blanku ta pa pas i blou pa laman.


text:
KRALENDIJK – E kampionnan di Real Rincon djárason último den partido final pa Super Kopa den oranan di anochi den Stadion Antonio Trenidad na Rincon, a gana e Super Kopa despues di a gana di Estrellas ku skor di 4-1.
Na momentu ku e partido a parti na dos pa sosiegu, Real Rincon tabata dilanti 2-0 den e partido ku golnan di Jerson Agostien i Lacey Pauletta.
E di dos mitar Real Rincon ta anotá na dos okashon mas pa bai dilanti 4-0 den e partido, esaki ku golnan di Jerson Agostien ku a hinka su di dos gol di e partido i gol di Ilfred Piar.
Estrellas a sigui move i Roderick Serberie ta logra kòrta bentaha na 1-4, skor tambe ku e partido a finalisá kuné.
Ku e resultado aki Real Rincon ku ta kampion di e kampionato 2018-2019 di Boneiru, ta gana tambe e Super Kopa 2019.
Ta bon pa menshoná i aklará pa esnan ku no sa, e final pa Super Kopa e aña aki a bai entre e kampion di kampionato di FFB ku ta Real Rincon, i e ekipo ku a gana Kopa di Oro ku den e kaso aki ta e ekipo di Estrellas, loke a dun’é derecho pa hunga e final pa Super Kopa kontra Real Rincon.
MVP di e partido ta e hóben Marnix Eustachia di Real Rincon.
Na final di e partido e kordinadó di kampionato pa FFB ku ta sr. Patrick Mariana, a hasi entrega di e premionan ku ta e Super Cup i tambe premiashon pa Marnix Eustachia ku ta MVP di e partido pa SuperCup.
.


text:
(LaPatilla/EFE) – Organizacion di Nacionnan Uni (ONU) lo trece nan plan di aimentacion escolar na un miyon mucha na Venezuela na 2023. E Programa Mundial di Alimento di Nacionnan Uni (World Food Program; WFP) a anuncia diamars pasa cu lo expande e programa te na un miyon mucha, un meta cu ta bay tin mester di 190 miyon dollar di financiamento humanitario.
Director ehecutivo di WFP, David Beasley, a conclui diamars un bishita di dos dia na e pais den cual el a revisa parti di e proyectonan implementa, a topa cu representantenan diplomatico y a tene un reunion priva cu Nicolas Maduro.
Den un nota di prensa e organizacion a splica cu e director a bishita estado oSucre, unda “el a reuni cu personal docente, famia y studiante durante un distribucion di alimento den dos centro educativo, como tambe cu autoridadnan local”. Programa Mundial di Alimento a gradici tur e partidonan pa brinda oportunidad na muchanan na Venezuela. Nos por y nos mester hopi mas pa hende na e pais aki,” Beasley a bisa, cita den e nota di prensa, den cual ta splica cu e expansion di operacion “lo inclui e temanan di desaroyo y resiliencia”.
“E personanan a conta mi cu nos programa di cuminda escolar a haci e diferencia pa nan. El a yuda nan pa ocupa nan mes cu otro prioridad, sabiendo cu al menos e alimento basico ta garantiza”, el a añadi.
Tocante e reunion cu Maduro, e representante di WFP a sigura cu el a sirbi pa acorda e aumento den cantidad di beneficiario, cu actualmente ta inclui 430.000 persona, cu ta ricibi canasta di alimento pa hiba cas, den 8 di e 23 estadonan di e pais. E programa a inicia operacion na Venezuela na april 2021 y a keda crece encuanto su alcance, y ta anticipa pa yega na 16 region di e pais na 2023.